Магне В6 – Meducate.uz – Дорилар ҳақида маълумотлар ўзбек тилида\nHome Йўриқномалар Магне В6\nПрепаратнинг савдо номи: Магне В6®.\n1 таблеткада қуйидагилар сақланади\nфаол моддалар: магний лактат дигидрати* – 470 мг, пиридоксин гидрохлориди – 5 мг;\nёрдамчи моддалар: сахароза – 115,6 мг, оғир каолин – 40,0 мг, акация камеди – 20,0 мг, карбоксиполиметилен 934 – 10,0 мг, тальк (магний гидроксилати) – 42,7 мг, магний стеарати – 6.7 мг.\nакация камеди – 3,615 мг, сахароза – 214,969 мг, диоксид титани – 1,416 мг, тальк (магния гидросиликат) – қолдиқлар, карнауб муми (кукун) – қолдиқлар.\n* – сақлаш бўйича 48 мг магний (Mg++) га 48 мг эквивалент.\nТаърифи: оқ рангли плёнка қобиқ билан қопланган овал икки ёқлама қавариқ силлиқ ялтироқ юзали таблеткалар.\nКод АТХ: А11JB.\nМагний ҳаётий муҳим элементдир, у ҳужайраларнинг нормал фаолияти учун зарур бўлиб, кўпгина моддалар алмашинуви реакцияларида иштирок этади.\nҚисман, у нерв импульсларининг ўтказилишини бошқарилишида ва мушакларнинг қисқаришида иштирок этади. Организмга магний овқат билан бирга тушади. Магний етишмовчилиги овқатланиш тартиби бузилганда (парҳез) ёки магнийга талаб ошганда (юқори жисмоний ва ақлий юкламаларда, стресс, ҳомиладорлик, диуретиклар қўлланилган ҳолатларда) кузатилади.\nПиридоксин (витамин В6) кўпгина метаболик жараёнларда иштирок этади, у магнийнинг меъда-ичак йўлларидан сўрилишини ва ҳужайраларга киришини яхшилайди.\nҚон зардобидаги магний миқдорлари:\n– 12 ва 17 мг/л орасида (0,5–0,7 ммоль/л): магнийнинг ўртача миқдордаги етишмовчилигини кўрсатади;\n– 12 мг/л дан паст (0,5 ммоль/л): магнийнинг оғир танқислигини кўрсатади.\nМагнийнинг меъда-ичак йўлларидан сўрилиши қабул қилинган дозадан 50% дан кўпини ташкил қилади. Магнийни 99% организмнинг хужайра ичида жойлашган. Тахминан 2/3 хужайра ичидаги магний суяк тўқималарида тақсимланади, бошқа 1/3 эса силлиқ ва кўндаланг тарғил мушак тўқималарида жойлашган. Магний асосан сийдик орқали чиқарилади. Магнийни қабул қилинган дозасини камида 1/3 сийдик билан чиқарилади.\nАлоҳида ёки бошқа ҳолатлар билан боғлиқ бўлган аниқланган магний танқислиги, қуйидаги белгилар билан кечувчи ҳолатлар: юқори таъсирчанлик, уйқуни бироз бузилиши, меъда-ичак спазмлари, юракнинг тез уриши, тез чарчаш, мушакларда оғриқ ва санчилиш ҳисси кузатилганда.\nТаблеткаларни бутунлигича, бир стакан сув билан ичиш лозим.\nКатталар: суткада 2-3 қабулга бўлинган 3-4 таблетка, овқатланиш вақтида буюрилади.\n6 ёшдан ошган болалар (тахминан 20 кг вазнли):\nсуткада 10-30 мг/кг, яъни 6 ёшдан катта болалар учун (тахминан 20 кг вазнили) суткада 2-3 қабулга бўлинган 2-4 таблетка, овқатланиш вақтида буюрилади.\nОдатда даволаниш давомийлиги бир ойни ташкил этади.\nЖуда кам ҳолларда (<0.01%): аллергик реакциялар, шу жумладан тери реакциялари;\nТез-тезлиги номаълум (юзага чиқиш тезлигини баҳолаш мавжуд маълумотларга кўра мумкин эмас): диарея, қоринда оғриқ, кўнгил айниши, қусиш, метеоризм.\nОғир буйрак етишмовчилиги (креатинин клиренси минутига 30 мл дан кам).\n6 ёшгача бўлган болалар (самарадорлиги ва хавфсизлиги аниқланмаган).\nНаслий галактоземия, глюкоза ва галактозанинг мальабсорбция синдроми ёки лактаза етишмовчилиги (препарат таркибида лактоза мавжудлиги сабабли).\nБир вақтда леводопа билан қабул қилиш (“Дориларнинг ўзаро таъсири” га қаранг) мумкин эмас.\nЎртача даражадаги буйрак етишмовчилиги (гипермагниемия ривожланиш хавфи)\nЛеводопа билан: леводопа фаоллиги пиридоксин ёрдамида ингибиция қилиниши (агарда бу препарат ароматик L-аминокислоталарнинг периферик декарбоксилазаси ингибиторлари билан бирга қабул қилинмаса). Шунинг учун леводопа препарати ароматик L-аминокислоталарнинг периферик декарбоксилазаси ингибиторлари билан биргаликда қабул қилинмаса, шу вақтда исталган миқдордаги пиридоксинни қабул қилишдан сақланинг.\nФосфат ёки кальций тузларини сақловчи дори воситалари билан бирга қабул қилинган магнийнинг ичак орқали сўрилишини сусайтиради.\nТетрациклинларни ичга қабул қилиш буюрилганда тетрациклин ва Магне В6® препарати орасида 3 соатлик интервални сақлаш лозим, чунки магний препаратлари тетрациклинлар сўрилишини камайтиради.\nТаблеткалар фақат катталар ва 6 ёшдан катта болалар учун мўлжалланган.\nҚандли диабети бўлган беморлар учун маълумот: қобиқ билан қопланган таблеткалар ёрдамчи модда сифатида сахароза сақлайди.\nОғир даражадаги магний танқислиги ёки мальабсорбция синдроми ҳолатларида даволанишни магнийни вена ичига юбориш йўли билан бошлаш зарур.\nКальций ва магнийнинг бир вақтдаги танқислиги ҳолатида магний танқислигини кальций препарати ва кальций сақловчи озуқавий қўшимчалар қабул қилишдан аввал тўлдириш тавсия этилади.\nОрганизмда магний танқислигига олиб келувчи сурги дори воситаларини, алкоголни тез-тез қўллаш ҳолатларида, оғир жисмоний ва руҳий юкламалар вақтида магнийга муҳтожлик ортиб боради.\nУзоқ вақт давомида (бир неча ой ёки айрим ҳолатларда – йиллар) пиридоксинни юқори дозаларда (кунига 200 мг дан кўп) қабул қилиш туфайли увишиш ва проприоцептив сезувчанликнинг бузилиши, оёқ-қўлларнинг дистал қисмларида тремор ва секин-аста ривожланувчи сенсор атаксия (ҳаракат координациясининг бузилиши) каби симптомлар билан кечувчи сенсор аксонал нейропатия ривожланиши мумкин. Бу ўзгаришлар асосан ўткинчи бўлиб, витамин В6 витаминини қабул қилиш тўхтатилиши билан ўтиб кетади.\nЕтарлича миқдордаги ҳомиладор аёлларда ўтказилган клиник тадқиқотлар препаратнинг ҳомила ривожланишидаги нуқсонларни келиб чиқишига ножўя таъсири ёки фетотоксик таъсирини аниқламади.\nМагне В6® препарати ҳомиладорлик вақтида фақат шифокорнинг тавсияси билан зарур ҳолатларда қўлланилиши мумкин.\nМагнийнинг кўкрак сутига ўтишини ҳисобга олиб, препаратни қабул қилиш зарурати бўлган вақтида эмизишни тўхтатиш тавсия этилади.\nТранспорт воситаларини бошқаришга ва бошқа потенциал хавфли бўлган фаолият билан шуғулланишга таъсири\nТаъсир қилмайди. Алоҳида кўрсатмалар йўқ.\nБуйракнинг нормал функциясида вақтида магнийнинг ичга қабул қилиниши вақтида дозанинг ошириб юборилиши токсик реакцияларнинг юзага келишига олиб келмайди. Аммо буйракнинг етишмовчилиги ҳолатида магний билан заҳарланиш юзага келиши мумкин. Дозанинг ошириб юборилган белгиларининг намоён бўлиши магнийнинг қондаги концентрациясига боғлиқ: артериал босимни пасайиши; кўнгил айниши, қусиш; марказий тизимини сусайиши, рефлексларни пасайиши; электрокардиограммада ўзгаришлар кузатилиши; нафасни сусайиши, кома, юрак тўхтаб қолиши ва нафаснинг фалажи; анурик синдром.\nРегидратация, кучайтирилган диурез. Буйрак етишмовчилигида гемодиализ ёки перитонеал диализ муҳим.\n10 таблеткадан ПВХ/алюмин фольгали блистерларда.\n5 блистердан қўллаш бўйича йўриқномаси билан картон қутида.\nОригинал ўрамида 30°С дан юқори бўлмаган ҳароратда сақлансин.\nОлдинги мақолаМагне В6 форте13.04.2018


Самарқандда банк менежери фуқароларнинг номига яширинча кредит расмийлаштириб пулларни ўзлаштириб юборди\nУ 8 нафар фуқаронинг хабардорлигисиз кредит расмийлаштириб, пулларни талон-торож қилиб ўзлаштириб юборган.\nБош прокуратура ҳузуридаги департаментнинг хабар беришича, департаментнинг Самарқанд шаҳар бўлими томонидан АТ “Алоқа банк” вилоят филиалининг мурожаатига асосан терговга қадар текширув ўтказилган.\nТекширувда, банкнинг Самарқанд “Шарқ” комплекс хизматлар кўрсатиш маркази собиқ бош менежери Ш.Н. 2021 йил давомида банкка кредит сўраб мурожаат қилмаган 8 нафар фуқаронинг номига сохта ҳужжатлар асосида жами 156,3 миллион сўм истеъмол кредитини расмийлаштириб, талон-торож қилгани аниқланган.\nҚайд этилишича, мазкур ҳолат юзасидан Жиноят кодексининг 167-моддаси (ўзлаштириш ёки растрата йўли билан талон-торож қилиш) ва 228-моддаси (ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш) билан жиноят иши қўзғатилиб, тергов ҳаракатлари ўтказилмоқда.\nАввалроқ Сурхондарёда «Халқ банки» Узун филиали сайёр кассири 278 нафар фуқаронинг пенсия ва нафақа пулларини сохта имзо қўйиб ўзлаштирган ва пулларнинг бир қисмини онлайн қимор ўйинига тикиб юборгани аниқланганди.


МХХ 20дан ортиқ аъзоси бўлган йирик жиноий гуруҳни қўлга олди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/МХХ 20дан ортиқ аъзоси бўлган йирик жиноий гуруҳни қўлга олди\nМХХ тезкор ходимлари Бош прокуратура ҳузуридаги департамент билан ҳамкорликда Тошкент шаҳрида психотроп моддалар тарқатиш билан шуғулланувчи йирик гуруҳ фаолиятига чек қўйдилар, деб маълум қилди Sputnik мухбирига куч тизимидаги манба. Гуруҳнинг 23 нафар аъзосини қўлга олиш бўйича махсус операция Учтепа ва Чилонзор туманларида ўтказилди. Операция чоғида кўп миқдорда турли психотроп воситалар, жумладан 5980 дона трамадол, 55 дона трамбо — 55 дона, 43 дона «лирика», 10 дона сонат ҳамда 4,7 миллион сўмдан ортиқ пул мусодара қилинди. Тезкор ходимлар шунингдек, сотувчиларнинг «қора бухгалтерия» ҳисоб дафтарини ҳам қўлга киритишди. Суриштирув давомида тезкор ходимлар жиноий гуруҳнинг ташкилотчиси ва раҳбарининг изига тушишга муваффақ бўлишди. МХХ ва ИИББ ходимлари ўтказган махсус операция чоғида ҳеч қаерда ишламайдиган, турли жиноятлари учун илгари бир неча марта судланган 41 ёшли Султонхўжа Аъзамов қўлга олинди. У Тошкентнинг бир нечта нуқталарида психотроп моддалар сотувини ташкил этган ва назорат қилган, ҳар куни чакана сотувчилардан 100 доллардан пул йиққан. У шунингдек, қимор ўйинларига ихтисослашган яширин тармоқларни қўллаб-қувватлаш билан ҳам шуғулланган. Гуруҳ психотроп воситаларни контрабанда йўли билан Қозоғистондан олишган. Сўнгра дорилар қадоқланиб Бухоро, Хоразм ва Сурхондарё вилоятларига жўнатилган. Тошкентда дори тарқатиладиган асосий марказлар Учтепа ва Чилонзор туманлари бўлган. Бош прокуратура ҳузуридаги департамент Аъзамов ва унинг шерикларига нисбатан Жиноят кодексининг 186/3-моддаси 2-қисми (Сифатсиз ёки қалбакилаштирилган дори воситаларини ёхуд тиббий буюмларни ўтказиш мақсадида ишлаб чиқариш, тайёрлаш, олиш, сақлаш, ташиш ёки ўтказиш) ва 165-моддаси 2-қисми (Товламачилик) бўйича жиноят иши қўзғатди.\nСурхондарё божхоначилари томонидан телефонида беҳаё видеоларни сақлаган йўловчилар аниқланди


«Дунё Россияни тинчликка мажбурлаши керак». Зеленский Ғарб етакчиларини Путинга қарши коалиция тузишга чақирди\nУкраина президенти Владимир Зеленский Россиянинг Украинага қарши ҳужуми бошлангани муносабати билан дунё етакчиларини Путинга қарши коалиция тузишга чақирди.\nЗеленский АҚШ президенти Жо Байден, Германия канцлери Олаф Шолс, Буюк Британия бош вазири Борис Жонсон ва бошқа Ғарб етакчиларига твиттерда ёзиб, Путинни зудлик билан тўхтатишга чақирди.\n«Путинни, Украина ва дунёга қарши урушни зудлик билан тўхтатишга чақираман. Биз Путинга қарши коалиция тузмоқдамиз. Дарҳол санкциялар, Украина учун мудофаа ва молиявий ёрдам зарур. Ҳаво кенгликларини ёпамиз. Дунё Россияни тинчликка мажбурлаши керак», деб ёзган Зеленский.\nАввалроқ Россиянинг Украинадаги ҳарбий амалиёти бошланиши муносабати билан Жо Байден, Борис Жонсон ва НАТО бош котиби Енс Столтенберг баёнот берган эди. Байденнинг таъкидлашича, Украинага ҳужум олиб келадиган вайронагарчилик учун фақат Россия жавобгардир. Борис Жонсон Путин «қон тўкиш ва вайронагарчилик йўлини танлашини» таъкидлаб, Британия ва иттифоқчилардан қатъий жавоб беришга ваъда берди. Столтенберг Россияни «ўйламасдан ва сабабсиз ҳужум»ни зудлик билан тўхтатишга чақирди.\n24 февраль куни эрталаб Владимир Путин Донбассда «минтақа аҳолисини геноциддан ҳимоя қилиш» учун махсус ҳарбий операция бошланганини маълум қилди. У украиналик ҳарбий хизматчиларга мурожаат қилиб, қуролларини ташлашга чақирди. Унинг нутқи билан бир вақтда украиналик журналистлар Киев, Харков, Одесса, Краматорск, Бердянск ва бошқа шаҳарлардаги портлашлар ва ракеталардан фойдаланиш ҳақида хабар бера бошладилар. Гувоҳлар, шунингдек, Донбасда россияпарастлар томонидан кучли ўққа тутилгани ва бутун Украина бўйлаб ҳарбий объектларга ҳужум қилингани ҳақида хабар бермоқда.


Туринда "Ювентус"ни йирик ҳисобда енгган "Фиорентина" хавфли зонадан узоқлашиб олди\n23 декабрь, 2020, 02:37\nТуринликлар учун мутлақо омадсиз ўйин.\nИталия А Серияси 14-туридан ўрин олган "Фиорентина" - "Ювентус" учрашуви ўз якунига етди. Унда меҳмонлар 0:3 ҳисобида ғалаба қозонди.\n3-дақиқада Влахович флоренцияликларни тезкор равишда ҳисобда олдинга олиб чиқди. 18-дақиқада Хуан Куадрадо қизил карточка олиб, майдонни тарк этди ва жамоасини қийин аҳволда қолдирди. Иккинчи бўлимда Алекс Сандро томонидан киритилган автогол ва Мартин Касереснинг голи ўйиннинг йирик ҳисобда якунланишини таъминлади.\nМағлубиятдан сўнг, туринликлар онлайн жадвалда 4-ўринда бўлиб турибди. Рақобатчилар ўз ўйинларини эртага ўтказади. Чезаре Пранделли шогирдлари эса очколари сонини 14 тага етказиб, 14-поғонага кўтарилиб олди.


“Туризм фидойиси” кўкрак нишони эгаларига топширилди | Qalampir.uz\n“Туризм фидойиси” кўкрак нишони эгаларига топширилди\nЖамият\t13 Октябрь 21:41 4404\nБугун, 13 октябрда " Hilton Tashkent City " меҳмонхонасида Ўзбекистонда туризмни ривожлантиришга қўшган ҳиссаси учун "Туризм фидоийси" нишонини топшириш маросими бўлиб ўтди.\nМаросимда Ўзбекистон Республикаси Туризмни ривожлантириш давлат қўмитаси раҳбарияти, совриндорлар, фахрий меҳмонлар, вазирликлар, идоралар ва маҳаллий оммавий ахборот воситалари вакиллари иштирок этишди.\nТадбирни Ўзбекистон Республикаси Бош вазир ўринбосари, Туризмни ривожлантириш давлат қўмитаси раиси Aзиз Aбдуҳакимов очиб берди.\n“Сўнгги йилларда Ўзбекистонда туризм соҳасини жадал ривожлантириш бўйича Президентимиз ташаббуслари билан қатор фармон ва қарорлар имзоланди, туризм соҳаси иқтисодиётнинг стратегик тармоқларидан бири сифатида эʼтироф этилди. Шу аснода ҳудудларимизда туризмни ривожлантириш йўлида кўплаб ишлар амалга оширилди.\n“Туризм фидойиси” кўкрак нишонининг таъсис этилиши ва тантанали топширилиши Ўзбекистон Республикаси мустақиллигининг 29 йиллигига муносиб совға бўлди. Ушбу кўкрак нишони республикамиз фуқаролари ва хорижий мамлакатларда истиқомат қилаётган ватандошларимизга она юртимизнинг бой тарихи ва маданиятини бутун дунёга намойиш этишга чорлов бўлиб хизмат қилади деган умиддаман”, дея таъкидлади Азиз Aбдуҳакимов.\nСоврин лауреатларига бир марталик пул мукофоти базавий ҳисоблаш миқдорининг 10 баробари миқдорида берилади. "Туризм фидойиси" кўкрак нишони Туризмни ривожлантириш давлат қўмитаси раҳбарияти томонидан топширилади.\n"Туризм фидойиси" кўкрак нишони эгалари рўйхати:\n1. Aбдуллаев Махмуд Мамаджанович – Жанубий Кореядаги “ЛAЗЗAТ” ўзбек ресторани раҳбари;\n2. Бадак Садик – Туризмни ривожлантириш давлат қўмитаси раисининг маслаҳатчиси (Туркия);\n3. Бекжанова Aмина Каримбаевна – “МУИНAК ТОУР” МЧЖ директори (Қорақалпоғистон Республикаси);\n4. Зарифуллаев Гулмурод Сайфуллаевич – “Синтобистон” оилавий меҳмон уйи раҳбари (Навоий вилояти);\n5. Кадиров Дониёр Бахтиёрович – Ўзбекистон Республикаси Ички ишлар вазирининг туризм ва транспорт обектларида хавфсизликни таъминлаш бўйича ўринбосари – Полковник;\n6. Киёси Куросава – кинорежиссёр, сенарист, ёзувчи, Ўзбекистонда тасвирга олинган "Дунёнинг чеккаси томон" филми продюсери (Япония);\n7. Махкамов Илҳам Рустамович – Ўзбекистон Республикаси Транспорт вазирнинг биринчи ўринбосари;\n8. Назиров Aлишер Носирович – кулол, “Ҳунарманд” уюшмаси Риштон тумани бўлими аъзоси (Фарғона вилояти);\n9. Сайдаминов Муродулла – Ориент Вояге сайёҳлик фирмаси бош директори (Самарқанд вилояти);\n10. Софи Ибботсон – Ўзбекистон Республикасининг Буюк Британиядаги Туризм бренди элчиси;\n11. Салиев Тахиржан Нурмаматович – Ўзбекистон Aеронавтика федерацияси раиси;\n12. Тони Тончиан Дзоу – “Ипак йўли” туризм халқаро университети ректори маслаҳатчиси (Хитой Халқ Республикаси);\n13. Тухватуллина Элмира Aкрамовна – Ўзбекистон миллий телерадиокомпанияси, “Дунё бўйлаб” телеканали давлат унитар корхонаси директорининг ижодий ишлар бўйича ўринбосари;\n14. Убайдуллаев Равшан Умарович – “Aмирсой” тоғ чанғи курортини ташкил этиш бўйича лойиҳа раҳбари;\n15. Уитердик Катерина – Бухоро шаҳридаги “Шухов” сув иншооти реставрацияси ва туризм намойиш обекти барпо этилиши ташаббускори, инвестор (Франсия);\n16. Шарапов Aнвар Қурбанович – вафот этган (сўнгги иш жойи Ўзбекистон хусусий сайёҳлик ташкилотлари уюшмаси раиси маслаҳатчиси, Туризмни ривожлантириш давлат қўмитасининг собиқ раиси);\n17. Холматов Эркин Иргашевич – Жиззах вилояти Экология ва атроф-муҳитни муҳофаза қилиш бошқармаси бошлиғи;\n18. Хайитова Мухайё Холмуродовна – Туризмни ривожлантириш давлат қўмитасининг Ҳудудий бошқармалар фаолиятини мувофиқлаштириш бошқармаси бошлиғи ўринбосари;\n19. Ҳакимов Дилёр Зафарович - Ўзбекистон Республикасининг Белгия Қироллигидаги Фавқуллодда ва Муҳтор Элчиси, Европа Иттифоқи ва НAТОдаги Ваколатхоналар бошлиғи.\n22 Ноябрь 14:37 41865\n22 Ноябрь 20:11 31071\n21 Ноябрь 23:18 24570\n22 Ноябрь 17:55 22978\n21 Ноябрь 13:15 18388


Италия ва Франция Альп тоғларидаги музлик учун баҳслашмоқдалар\n06:33 / 09.09.2015\nИталиянинг Альп тоғларида жойлашган Курмайор ва Франциянинг Монблан тоғининг нариги томонидаги Шамони шаҳри расмийлари 3,3 минг метр баландликдаги чўққини бўлиша олишмаяпти.\nЯқинда Шамони мэри Эрик Фурнье “Торино” баланд тоғ бошпанасига альпинистлар бригадасини юборди ва ўзининг Курмайордаги ҳамкасби Фабриция Дерриарнинг норозилигини келтириб чиқарди, чунки бошпана нафақат италянча номга эга, балки Италия ҳудудида жойлашган.\nГап шундаки, 1860 йилдаги келишувга кўра бу ерда чегара аниқ белгиланмаган бўлиб, чўққилар бўйлаб кетган.\nАйни пайтда “Торино” ҳудудида хавфсизлик ҳақида огоҳлантирувчи табличкалар олиб ташланиб, ўлчовлар олиб борилмоқда, Курмайор расмийлари эса у ердаги альпинистларнинг хавфсизлигидан хавотирланмоқдалар.\nМузлик учун кураш Италия ва Франция ўртасида дипломатик можарога олиб келиши мумкин, деб огоҳлантирмоқда Курмайор мэри.


САҲНАДА – АЛДАНГАНЛАР ҚИСМАТИ - Ўзбекистон овози газетаси\nСАҲНАДА – АЛДАНГАНЛАР ҚИСМАТИ\nРеспублика Ёш томошабинлар театрида таниқли драматург Шуҳрат Ризаев ва ёзувчи Абдуқаюм Йўлдошев қаламига мансуб «Залолат» драмасининг жамоатчилик кўриги бўлиб ўтди.\n...Тун. Одамнинг юрагини увуштирадиган даражадаги сукунат. Саҳнада дугонасининг туғилган кунидан қайтаётган Дилафрўз (актёр Ирода Мирзаева). Унинг йўлини иккита йигит тўсиб чиқиб, тегажоғлик қила бошлайди. Тўсатдан ҳижобда пайдо бўлган аёл — Феруза (артист Зебинисо Қодирова) қизни йигитлардан гўёки «қутқариб олиб», уйига кузатиб келади.\nВоқеалар ривожида Феруза она-болани авраб, қизга ҳижоб кийгизади, уни ўқиш баҳонаси билан хорижга танфурушликка жўнатади. Дилафрўз минг машаққатлар билан қайтиб келгач, ҳижобдаги Феруза, одам савдоси бошида турган ўгай отаси Амрилло (артист Йўлдош Эрматов), онаси Ойша (Ўзбекистонда хизмат кўрсатган артист Шамсиқамар Мансурова) ва «йўлтўсар» йигитларнинг кирдикорлари фош бўлади.\nСпектакль давомида юракни тўлқинлантирадиган саҳна кўринишлари асосий томошабинлар — коллеж ва лицей ўқувчилари ва бошқалар томонидан олқишланиб турилди.\n— Ҳозирги давр ёшлари руҳиятига таъсир этадиган асар ёзиш қийин, — дейди асар ҳаммуаллифи Абдуқаюм Йўлдошев. — Лекин мавзу долзарблиги ва театр раҳбариятининг таклифи туфайли Шуҳрат ака билан кўп изландик. Қисмати шу спектаклда намойиш қилинган аёлларникига ўхшаш хотин-қизлар билан суҳбатлашдик, суд ҳукмларини кўриб чиқдик, образларни муҳокама қилдик. Драманинг учинчи вариантини театр раҳбариятига ўқитиб, маъқуллатиб олдик. Лекин бундан кўнглимиз тўлмай, асарни янада мукаммаллаштириб, тўртинчи вариантини актёрларга тақдим қилдик.\nУлар ўз ишига масъулият билан ёндашганликлари туфайли уч ойлик репитициядан кейин мана, ниҳоят, театрга таклиф қилинган мухлислар, талаба-ёшлар спектаклни таъсирланиб, ҳаяжонланиб томоша қилишди. Бу кундалик ҳаётимизда, ёнгинамизда рўй бераётган одам савдоси қурбонлари фожеаси ҳаммага таниш манзара ва уни саҳнада ижро этишда сохталикка йўл қўйиб бўлмайди. Ўйлайманки, театрнинг ёш актёрлари бунинг уддасидан чиқишди.\n— Мавзу долзарблиги шу даражадаки, бугун дунёда инсон маънавиятини хавф-хатарга қўядиган, таназзулга бошлайдиган воқеа-ҳодисалар интернет макони орқали бизга ҳам кириб келяпти, — дейди драматург Шуҳрат Ризаев. — Одам савдоси, ёш қизларни алдаб хорижга танфурушликка олиб кетишлар, уларни мажбурлаб, турли йўллар билан қўрқитиб, ўз манфур йўриғига юритишлар кўз ўнгимизда содир бўляпти. Ёшларни ана шу фожеалардан огоҳ қилиш, уларни ҳушёрликка даъват қилиш, соғлом турмуш тарзи, маънавий иммунитетини мустаҳкамлаш учун ёзилган асар бу.\nРежиссёр Гулруҳ Нажидова томонидан саҳналаштирилган спектаклдаги яна бир янгилик — бу бир кўринишдан иккинчи кўринишга ўтишда воқеалар шунга мос тарзда танланган мусиқа ҳамда саҳнага ўрнатилган мониторда намойиш қилинадиган тасвирлар воситасида тўлдирилганлигидадир. Бу ижодий ёндашув томошабинда воқеалар ҳақида тўла тасаввур ҳосил қилишга имкон беради ва саҳна кўринишлари муштараклигини таъминлайди.\n— Спектаклда Дилафрўзнинг севгилиси Илёс ролини ўйнадим, айтиш мумкинки, бу мен учун ўзига хос катта синов, имтиҳон бўлди, — дейди актёр Улуғбек Рустамов. — Чунки илгари «Пашша — ойимпошша» спектаклида суварак, «Шум бола»да банги ва шунга ўхшаш комик ролларни ижро этиб келганман.\nБу ролни ижро этиш учун кўп изландим, ўсиб келаётган ёшларнинг психологиясини ўргандим. Уларнинг талаби нима, спектаклда намойиш қилинган шароитда ўзини қандай тутиши мумкин, бундай ҳолатларга муносабати қандай ва умуман нимани қадриятлар мезони деб ҳисоблайди?\nБитта мен эмас, барча актёрларимиз ана шу вақт мобайнида ёшлар характеридаги жуда кўп жиҳатларни ўзлаштирдик ва бу спектаклнинг муваффақиятли, табиий ҳамда таъсирли чиқишини таъминлади, деб ўйлайман. Буни залда янграган олқишлардан ҳам билса бўлади...\n— Менимча, аввало асар ҳаётий воқеалар асосида ишонарли тарзда ёзилган, иккинчидан, мавзу ёшларимизни ҳар хил ёт оқим ва бало-қазолардан огоҳ этишга қаратилган, — дейди Ўзбекистон Миллий университети журналистика факультети 3-босқич талабаси Чарос Низомиддинова. — Ёш актёрларимиз ролларни жуда берилиб ижро этишди. Улар кулганда биргалашиб кулдик, йиғлаганда қўшилиб йиғладик. Жуда яхши чиқибди, ҳаммаларига раҳмат!\n— Бу спектаклни томоша қилишга фақат лицей ва коллежларнинг ўқувчи ёшлари эмас, турли ёшдаги мухлислар ҳам келишяпти, — дейди театр адабий бўлими бошлиғи Азиза Хуррамова. — Декорациялар ҳам ўзига хос танланган, воқеалар изчил ривожида ортиқча гап-сўз, сунъийлик йўқ. Саҳна кўринишлари ўзгариши янграётган мусиқа фонида, актёрлар хатти-ҳаракатида изоҳланади...\nБу асар ҳақида ҳали мутахассислар, жамоатчилик ўз фикрини айтади албатта. Аммо бир масалада кўпчилик фикрдош бўлиши аниқ. Ёшлар онгини эгаллашга қаратилган хуружлар, хусусан одам савдосига ўхшаш бало-қазо кучайиб бораётган бир шароитда бундай спектакллар жуда зарур.


Халқимиз азалдан илмли, маърифатли кишиларни қадрлаган, илм аҳлини ҳар томонлама қўллаб-қувватлаган. Шундан бўлса керак, халқ орасида “Билаги зўр бирни йиқар, билими зўр мингни” деган нақл кенг тарқалган. Шунинг учун ҳам муқаддас динимизда илм-маърифат доимо улуғланиб келган. Имом Бухорийнинг “Ал-жомеъ ас-Саҳиҳ” китобида “Дунёда илмдан бошқа нажот йўқ ва бўлмагай” деб илмга урғу бериб ўтганлиги бежиз эмас.\nПрезидент Шавкат Мирзиёев барча маърузаларида илм-фан, инновация, шижоат ва ташаббускорлик хусусида такрор ва такрор таъкидлайди. Дарвоқе, таълим-тарбия узлуксиз жараён бўлиб, ушбу жараёнда ҳеч қачон танаффус бўлмайди. Ва шу ўринда таълим ва тарбия юксак масъулият талаб этадиган жараёндир. Шунинг учун ҳам таълим ва тарбия ижтимоий ислоҳотлар занжиридаги энг муҳим ҳалқа ҳисобланади.\nБугунги давр талабларига мос равишда ҳар томонлама баркамол, мустақил фикрлайдиган, мамлакат истиқболи учун масъулиятни ўз зиммасига олишга қодир, ташаббускор, халқ манфаати йўлида бор салоҳиятини сафарбар қиладиган, шижоатли ёшларни тарбиялаш, уларнинг интеллектуал ва ижодий салоҳиятини рўёбга чиқариш учун мустаҳкам ҳуқуқий пойдевор яратди – дейилади 2017 йил қабул қилинган Ўзбекистон Республикаси Президентининг “Ёшларга оид давлат сиёсати самарадорлигини ошириш ва Ўзбекистон Ёшлар иттифоқи фаолиятини қўллаб-қувватлаш тўғрисида”ги фармонида.\nКейинги беш йилда давлат раҳбарининг аҳолини, қолаверса, ёшларни илм-фанга чуқур йўналтиришга қаратилган ташаббуслари самараси ўлароқ юртимизда мактабгача таълим муассасалари, умумтаълим мактаблари ҳамда олий таълим тизимида ҳамда илмий-тадқиқот марказлари фаолиятида “портлаш эффекти” даражаси юз бераётганини кузатиш мумкин. Ёшлар орасида китобхонликни кенг тарғиб этиш, компьютер саводхонлиги, касб-ҳунар эгаллашга қаратилган янгича ёндашув, ўз билим ва кўникмаларини халқаро майдонда муносиб намойиш этишга қодир фарзандларимиз кун сайин кўпаяётгани ҳар қандай ватанпарвар кишининг қалбида ифтихор туйғуларини уйғотмасдан қолмайди.\nБугун нафақат ёшлар, бутун бошли аҳоли глобаллашувнинг шиддатли даврини ўз бошидан кечирмоқдаки, бундай таҳликали даврда миллат, мамлакат, генофонд, керак бўлса, маънавият хавфсизлиги борасида ҳар бир фуқародан юксак масъулият талаб этилади. Айни дамда мамлакатимизда ёш авлод тарбияси, уларни баркамол шахс бўлиб вояга етказиш масаласи давлат сиёсати даражасидаги энг муҳим масалалардан бири сифатида қаралаётгани мамлакатимизнинг дунё миқёсидаги халқаро кўрсаткичлардаги мавқейини янада кўтарилишига туртки бўлмоқда.\nМамлакатимизда илм-фан ривожига қаратилаётган эътиборнинг қуйидаги натижаларини кўрсатиб ўтиш жоиз:\nбиринчидан, ёшларни қўллаб-қувватлашнинг янги тизими яратилди;\nиккинчидан, 3 ёшдан етти ёшгача бўлган болаларни боғчаларга қамраб олиш даражаси босқичма-босқич ошириб борилмоқда;\nучинчидан, умумтаълим мактабларининг ўқитиш тизимидаги самарадорликни оширишга қаратилган ислоҳотлар, жамиятда мактаб ўқитувчилари мавқейини кўтаришга қаратилган ислоҳотлар, иқтидорли болалар учун махсус фанларга ихтисослаштирилган мактабларнинг кўпаяётганлиги, мактаблардаги шарт-шароитлар энг илғор мамлакатлар мактабларидан қолишмаслиги, билимга чанқоқ ёшларнинг сони кун сайин ошиб бораётгани;\nтўртинчидан, олий таълимда университетларга қабул квоталари оширилди, маҳаллий ва хорижий ОТМлар филиаллари очилаётгани, қабул жараёнларидаги абитуриентларга яратилаётган кенг имкониятлар, таълим тизимини коррупциясиз соҳага айлантиришга қаратилган ислоҳотлар;\nбешинчидан, инновацион грантларга ажратилаётган маблағларнинг кескин оширилиши, ёш олимларни хорижнинг етакчи ОТМларига илмий тадқиқот ишларини давом эттиришга қаратилган ислоҳотлар.\nМазкур ислоҳотлар таъкидини яна узоқ давом эттириш мумкин. Бинобарин, мазкур ислоҳотлар ўз самарасини бермоқда ва истиқболда ҳам беради, деб айтишга тўла асослар бор.\nШу йилнинг 9 сентябрь куни Президентимиз Шавкат Мирзиёев иштирокида ЎзЛиДеП Қурултойи ўтказилди. Унда давлат раҳбари “Янги Ўзбекистон – инсон қадри устувор бўлган жамият ва халқпарвар давлатдир” мавзуида нутқ сўзлади. Президент таълим соҳасида амалга оширилиши режалаштирилаётган ислоҳотларга ҳам алоҳида эътибор қаратиб, ўсиб келаётган ёш авлод таълим-тарбияси давлат сиёсатининг устувор йўналиши бўлиб қолишига алоҳида урғу бериб ўтди. Унга кўра келгусида мактабгача таълим муассасаларига болаларимизни қамраб олиш даражаси 80 фоизга оширилиши, яна янгидан 7000 та боғча ташкил этилиши таъкидланди. “Бундан кўзланган асосий мақсадимиз, – деди давлат раҳбари, - етти ёшгача бўлган бирорта ҳам фарзандимиз, мактабга чиққунга қадар эътиборсиз ва билимсиз қолмаслиги керак”. Шу билан бир қаторда келгуси беш йилда қўшимча 1,2 миллион ўқувчи ўрни яратиш учун мактабларни реконструкция қилиш ва янгидан барпо этиш назарда тутилмоқда.\nГап модомики таълим ҳақида борар экан, шуни таъкидлаш жоизки, мамлакатимизда хусусий ОТМлар сонини 2026 йилга қадар яна 50 тага етказиш кўзда тутилди. Шунингдек, ОТМларга қабул квоталарнинг оширилиши талабалар турар жойига бўлган эҳтиёжни кучайтиради. Шу муносабат билан давлатимиз раҳбари келгусида 100 минг талабага мўлжалланган ётоқхоналар барпо этилишини таъкидлаб ўтди.\nХулоса ўрнида шуни алоҳида айтиш мумкинки, мамлакатимиз илм-фанни қўллаб-қувватлаш бўйича дунё рейтингида муносиб ўрин эгаллашни тобора қатъий таъминлаб бормоқда. Ватанимизни — халқаро экспертлар фикрича, “Бугун Ўзбекистон комплекс ислоҳотлар ўлкаси, бунёдкорлик жўш урган диёр” деган хулосалари кишини қувонтиради. Зеро, илмга, фан ривожига яратилаётган имкониятлар ҳеч шубҳасиз, маърифатга кенг йўл очади. Жамиятнинг илмли, маърифатли жамият бўлиши йўлидаги ислоҳотлар эса ўз ўрнида мамлакат юксак тараққиётга эришишида асосий омил бўлиб хизмат қилади.\nТошкент давлат транспорт университети профессори (Т)


Ўзбекистонда яна 3 киши коронавирусдан тузалди. Сурхондарёда касалланган беморлар қолмади - Daryo\n17:42, 20.05.2020 53512\nЎзбекистонда яна 3 киши коронавирусдан тузалди. Сурхондарёда касалланган беморлар қолмади\nХоразм вилоятида 2 нафар, Сурхондарё вилоятида эса 1 нафар коронавирус инфекциясига чалинган бемор 20 май куни тузалиб, реабилитацияга кузатилди, деб хабар бермоқда ССВ.\nХоразм вилоятида тузалиб чиққанларнинг бири 49 ёшли эркак бўлиб, Россиядан чартер рейс билан келган ва карантинга олинган. Касаллик аниқлангач, шифохонага ётқизилган. Иккинчиси эса 39 ёшли эркак бўлиб, касалликни коронавирусга чалинганлар билан мулоқотда юқтириб олган.\nВилоятда шу пайтга қадар 228 нафар бемор соғайган бўлса, эндиликда уларнинг сони 230 нафарга етди. Шундай қилиб, ҳозирда Хоразмда 3 нафар бемор даволанмоқда.\nСурхондарё вилоятида тузалиб чиққан 33 ёшли эркак касалликни коронавирусга чалинганлар билан мулоқотда юқтириб олган. Таъкидланишича, у ҳозирча вилоятдаги охирги бемор бўлиб, ушбу ҳудудда жами 43 нафар бемор коронавирус инфекциясидан тузалди.\nШундай қилиб, Сурхондарё вилояти ҳам Жиззах, Қашқадарё ва Фарғона вилоятларидан сўнг COVID-19’дан ҳоли ҳудудлар сафига қўшилди.\nАйни пайтда Ўзбекистонда коронавирусдан соғайганларнинг умумий сони 2369 нафарга етди. Касалланганларнинг умумий сони эса 20 май соат 16:30 ҳолатига кўра 2927 нафарни ташкил қилмоқда. Мамлакатда коронавирус инфекциясини юқтириб олиш билан боғлиқ илк ҳолат аниқланганидан бери 13 нафар бемор касаллик асоратлари оқибатида вафот этган.\n07:26, 06.01.2022 173901\n15:29, 02.01.2022 165257\n15:16, 09.01.2022 96501\n00:13 Бугун 5655\n15:20, 27.01.2022 57605\n21:32, 26.01.2022 48056


Араб кўчаларида баҳор¸ ўзбек кўчасидачи?\n25 январ 2021, Тошкент вақти: 21:48\n"Ҳафта саволи"да ўзбекистонлик мухолифат фаоллари ва мустақил кузатувчилар ана шу саволга жавоб беради.\nШу йил бошида Тунисда бошланган ҳукуматга қарши норозиликлар қисқа фурсатда Миср, Яман, Сурия, Ливия ва бошқа давлатларга ёйилди.\nТез орада Тунис ва Миср раҳбарлари ҳокимиятни тарк этди. Қолган араб давлатларида ҳокимият учун кураш давом этмоқда. 22 август куни Ливияда исёнчи кучлар пойтахт Триполининг аксар қисмини ўз назоратига олганини эълон қилди.\nҒарбдаги бирор таҳлил маркази олдиндан башорат қила олмаган Яқин Шарқ минтақасидаги сиёсий воқеалар “Араб баҳори” номи билан тарих саҳифасига киритилди.\nБугун таҳлилчилар таъбири билан айтганда¸ араб кўчаларида “сиёсий баҳор” бўлса, Ўзбекистонда қандай сиëсий фасл ҳукм сурмоқда?”\nЭрк демократик партияси раиси Муҳаммад Солиҳ:\n- Ўзбекистондаги ҳозирги (сиёсий) иқлим, об-ҳавони худди қиш кетиб ҳали баҳор келмаган ўрта бир ҳолатга, яъни қиш тугаб бўлиб, аммо баҳор ҳали келмаган бир даврга қиëслаш мумкин. Аммо баҳор жуда яқин. “Араб баҳори” деган феномен бу глобал воқеа. Бунинг бошқа ўлкаларга, айниқса, диктаторлик режимлари бошқараётган ўлкаларга таъсири бўлади. Бу нарса дунё сиёсий ҳаётида янги бир феноменал воқеа. Бир ўзгариш бошланди дунёда. Бу ҳам сиёсий, ҳам ижтимоий, ҳам маънавий, ҳам психологик ўзгаришдир бу. Бу битта жабҳадаги ўзгариш эмас. Кенг бир ўзгариш. Ўша ўзгаришнинг доирасига Ўрта Осиё давлатлари ҳам киради ва Ўзбекистонда ҳам мана шунақа ўзгаришлар яқин ойларда демайлик, яқин йилларда юз беради¸ деб ўйлайман.\nМустақил таҳлилчи Тошпўлат Йўлдошев:\n- Мен Ўзбекистондаги ҳозирги жараёнларни Ўзбекистондаги сиёсий-ижтимоий уйғонишнинг бошланиши деб айтган бўлардим. Ўзбекистондаги сиёсий-ижтимоий уйғониш баҳори деб атаган бўлардим.\n“Ўтюраклар” клуби раҳбари Мўътабар Тожибоева:\n- Ўзбекистондаги сиёсий вазиятни куз фаслига қиёслаган бўлардим. Боиси куз фаслида ҳаво баъзан очиқ бўлади. Яъни Европа Иттифоқи, Ғарб мамлакатлари сиёсатдонлари Ўзбекистон ҳукумати билан апоқ-чапоқ бўлишади. Бир қарасангиз, ёмғир, бўрон, изғирин бўлади. Яъни Ўзбекистон ҳукумати Россия, Хитой томонга ўгирилиб, Ғарб давлатларига қарши туради. Ундай ҳолатда ҳам, бундай ҳолатда ҳам жабр тортадиган ўзбек халқи. Изғиринда, совуқда, ёмғирда, дўл, жалада қолиб кетадиган ўзбек халқи. Шунинг учун Ўзбекистондаги сиёсий иқлимни кузнинг изғирин кунларига қиёслаган бўлардим.\n“Бирдамлик” ҳаракати раҳбари Баҳодир Чориев:\n- Мен "Араб баҳори"ни Ўзбекистондаги куз фаслига ўхшатган бўлардим. Чунки бизга кўпроқ норозиликлар уюштириш учун куз фасли тўғри келади. Бундан ташқари ҳамма фаслларга ҳам урғу беришимиз мумкин. Мана шунақа норозилик қайси фаслга тўғри келиб қолса, келажакда биз ҳам шу фасл билан аташимиз мумкин.\nЎзбекистонлик таниқли ҳуқуқшунос Руҳиддин Комилов:\n- "Араб баҳори" бўладими, Эрон қуёши бўладими, бизга таъсири бўлмайди. Бундай ўйлаб кўрсак, бизга баҳорнинг ҳам, қишнинг ҳам кераги йўқ. Биз ўзимизпараст бўлишимиз, халқпараст бўлишимиз керак. Арабларга назар солсак, буюк мақсадлар ҳам ўзини оқламайди-да. Қанчадан-қанча одамнинг қони тўкилаяпти. Қанча моддий зарар кўрилаяпти. Моддий зарарни қопласа бўлади, лекин ҳалок бўлган одамнинг руҳини қайтариб бўладими? Шунинг учун "Араб баҳори" ёки бошқа баҳор бўлмай, одамлар ўзини англаб етиб муросаи мадорага етиб шу даражага олиб бормаслик бўлганида, шу "Араб баҳори"ни Наврўз деб, навбаҳор деб қабул қилган бўлардим.\nЎзбекистонлик мустақил журналист Сергей Ежков:\n- Мен буни куз – сентябр, октябр деб атаган бўлардим. Бир воқеани бошқаси билан боғлаш керак эмас. Ҳар бир давлатда ўзига хос вазият мавжуд. Бу қайсидир араб давлатида инқилоб юз берса, Ўзбекистонда ҳам¸ албатта¸ шундай бўлади деган гап эмас. Менимча, расмийлар араб давлатларидаги воқеаларни назардан четда қолдираётгани йўқ. Шу боис ижтимоий ёки қандайдир бошқа эҳтимолий силсиланинг оқибатларини камайтириш учун ички сиёсатни тўғрилаш лозим бўлади; сиёсатни реал шароитларга қараб мослаш керак бўлади. Мен бундан буён ҳам бу ерда тинчлик, осойишталик ҳукм суриши ва Ўзбекистондаги барча халқлар яхши, муносиб ва имкониятга яраша бахтли ҳаёт кечиришини хоҳлайман.\nМухолифат фаоли Дилором Исоқова:\n- Араб кўчаларида “сиёсий баҳор” бўлса, мен буни Ўзбекистонга қиёсламаган бўлардим. Ўзбеклар бир-бирини ўлдириш учун ҳеч қачон қурол кўтариб кўчага чиқмайди. Ўзбекистон бошқа давлат. Уни арабларга қиёслаб бўлмайди.\nМуҳожиратдаги имом Муҳаммадсолиҳ Обутов:\n- Ўзбекистонни йилнинг тўрт фаслида ҳам баҳор десак бўлади, агар баҳор фасли қон тўкилиш фасли ҳисобланса. Чунки давлат тарафидан халқнинг қони тўкилаëтганлиги бирор фасл танламаяпти-да. Кузда ҳам, ëзда ҳам, қишда ҳам, баҳорда ҳам масалан турмадан ўликлар чиқаëтганлиги, бошқалар. Андижон воқеаси баҳорда бўлган эди.\nМен Ўзбекистонда доим мана шунақа баҳор деб ҳисоблаган бўлардим. Доимий суратда бўлаяпти мана шундай зулм, зўравонлик, қон тўкилиш. Уларда ҳозир бошланган бўлса, бизда йил давомида бўладию бу нарса.


Ўзбекистонда қишнинг дастлабки куни об-ҳавоси қандай бўлади?\nТошкент шаҳри. Республика Гидрометеорология марказининг хабар беришича, 1 декабрь куни пойтахтда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Кечаси 0-2 даража совуқ, кундузи 12-14 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Кечаси 0-5 даража совуқ, кундузи 8-13 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Кечаси 0-5, кундузи 13-18 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Кечаси 2 даража совуқ, 3 даража илиқ, кундузи 12-17 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Кечаси 0-5, кундузи 13-18 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 2-7 даража совуқ, кундузи 3-8 даража илиқ бўлади.\nРеспубликамизнинг тоғли ҳудудлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 0-5 даража совуқ, кундузи 7-12 даража илиқ бўлади.\nоб-ҳаво Ўзбекистон декабрь


Гватемаладаги ёнғин қурбонлари сони яна ортди, ҳукумат 3 кунлик мотам эълон қилди\n20:37 / 09.03.2017\n8 март куни Гватемалада оиладаги зўравонлик қурбонлари учун мўлжалланган реабилитация марказида юз берган ёнғин оқибатида қурбон бўлганлар сони 28 нафарни ташкил қилмоқда. Бу ҳақда жароҳатланган ўсмирлар олиб борилган шифохонадаги манбага асосланган ҳолда Prensa Libre хабар тарқатди.\nОхирги хабарлар қурбонлар сони 21 нафарга етгани айтилганди.\nШифокролар маълумотига кўра, кечаси жароҳатланган ҳолда келтирилганлардан яна бир қанчаси жон берган.\nГватемала ҳукумати ушбу ҳодиса юзасидан 2 кунлик мотам эълон қилди.\nPrensa Libre порталининг маълум қилишича, бундан бир кун аввал 600 ўсмир сақланган марказдан 60 нафарга яқин ўсмир қочиб кетганди. Улар марказдаги қаттиққўл муносабат ва овқатларнинг ёмонлигига қарши бош кўтаришган. Портал маълумотларига кўра, ўсмирлар норозилик сифатида ўз матрасларини ёққанлар ва айнан шу ёнғинни келтириб чиқарган бўлиши мумкин.


Ўзбекистон Миграция халқаро ташкилотига аъзо бўлди\nМиграция бўйича халқаро ташкилот (МХТ) - БМТ Миграция агентлиги Кенгашининг Женева шаҳрида очилган 109-сессиясида овоз бериш натижасида Ўзбекистон Республикасининг МХТга аъзо бўлиш тўғрисидаги мурожаати қўллаб-қувватланди.\nТошкентда қанча ишсиз аҳоли борлиги маълум қилинди\nМаълум бўлишича, ҳозирги пайтда Тошкент шаҳри бўйича фақатгина 91 минг киши Жамоат ишлари жамғармаси ҳисобидан бир марталик ва вақтинчалик ишларга жалб қилинган.\nХорижда ишга жойлаштириш фаолиятини лицензиялаш тартиби тасдиқланди\nВазирлар Маҳкамасининг Ўзбекистон Республикаси фуқароларини хорижда уюшган ҳолда ишга жойлаштириш тизимини янада такомиллаштириш ва тубдан қайта кўриб чиқиш чора-тадбирлари тўғрисидаги қарори қабул қилинди.\nАҚШ президенти девор қуришга пул ажратмаса, ҳукуматни ёпиши мумкинлиги ҳақида огоҳлантирди\nАҚШ президенти Дональд Трамп Конгресс Мексика билан чегарада девор қуришга пул ажратмаса, ҳукуматни ёпиши мумкинлиги ҳақида огоҳлантирмоқда.\nИнсон капиталини ривожлантиришдаги узилишлар\nЖаҳон банки президенти Жим Ён Кимнинг Америка Қўшма Штатларининг нуфузли «Foreign affairs» журнали сайтида чоп этилган таҳлилий мақоласи Қандай қилиб ҳукуматни инсон капиталига сармоя йўналтиришга ишонтириш мумкинлиги ҳақида.\nМиграция таъсиридан болаларни ҳимоялаш мақсадида янги лойиҳа ишга туширилди\n2010 йилда Меҳрибонлик уйлари тарбияланувчиларининг икки фоизини меҳнат муҳожирларининг фарзандлари ташкил этган бўлса, 2017 йилда бу рақам 6 фоизга етган.\nРоссия меҳнат муҳожирларини рўйхатдан ўтказиш тўғрисидаги қонунни қатъийлаштирди\nУнга кўра, энди меҳнат муҳожирларини иш жойи бўйича рўйхатдан ўтказиш мумкин эмас.\nБундан аввал якуний ҳужжатни инкор қилган Италия бош вазири Жузеппе Конте салкам ўн соат давом этган музокаралардан сўнг келишувга имзо қўйишга рози бўлди.\nТаҳдиди ортаётган хасталик. Мамлакатимизда уни бартараф этиш мақсадида қандай чора-тадбирлар амалга оширилмоқда?\nЖаҳон соғлиқни сақлаш ташкилоти маълумотларига кўра, ер юзида ушбу касалликдан азият чекаётганлар қарийб 34 миллион нафарни ташкил этмоқда.


Урганчда пахта теришга мажбурланган 16 яшар бола ётоқда ўлиб қолди\n28 ноябр 2020, Тошкент вақти: 07:27\nКоллеж ўқувчилари, одатан шундай ётоқларда сақланмоқда. Бу сурат Жиззах вилоятидан WhatsApp орқали Озодликка йўлланган.\nХоразм вилояти Урганч туманининг Ғалаба қишлоқ фуқаролар йиғини ҳудудида пахта тераётган 16 яшар Эркабой Йўлдошев ётоқда кутилмаганда вафот этди. Ўқитувчилари Урганч Саноат касб-ҳунар коллежи 1-курсида ўқиган болакай ўлимига юрак хуружи сабаб бўлганини айтмоқда.\nХоразм вилоятининг Урганч туманидаги Ғалаба қишлоғига пахта теримига чиқарилган 16 яшар Йўлдошев Эркабой Шуҳратович ётоқда кутилмаганда ўлиб қолди.\nОзодликнинг шу тумандаги манбаси берган маълумотга кўра, Урганч Саноат касб-ҳунар коллежининг 1-курси ўқувчиси 21 октябрь куни пахта териб қайтгач, оқшом соат 10ларда жон берган.\nУшбу коллежнинг Ҳайват маҳалласига жойлаштирилган 40 ўқувчиси ҳаётига масъул ўқитувчилардан бири Озодлик мухбирига болакай юрак хуружидан вафот этганини айтди.\n“Куни билан бошқа болалар 6 килодан пахта терса, бу 20 кило пахта терган. Ётоққа келган. Отбой берилган. Ҳаммаси дам олиш уйқуга ëтадику. Ухлаб ëтган ерида хир-хир қилиб бошлаган у дам етишмасдан. Касаллик бўладику, тутқаноқ касали бўладику. Точно шундай бўлиб бошлаган. Сразу домласи, милицияси “ҳаво етишмай турибди” деб коридорга чиқаришган талабалар. Тез ëрдамда келгунча жони узилган. Шу юраги тўхтаб қолди, дедику дўхтирлар”, деди Озодлик мухбири билан микрофонсиз суҳбатлашган ва исмини ошкор қилмаётганимиз ўқитувчи.\nЎқитувчининг айтишича, болакайнинг ўлими 21 октябрь куни оқшом соат 10ларда қайд этилгач, милиция ҳамда шифокорлар жасадни олиб кетган.\nУрганч тумани Ички ишлар бўлимининг ҳодисани тасдиқлаган навбатчиси ўлим сабаблари қоронғу экани, ҳозир ҳодиса юзасидан тергов бораётганини айтди.\nОзодлик Эркабойнинг Урганч тумани Наврўз шаҳарчасида истиқомат қилаётган оиласи билан боғланишга муваффақ бўлди.\nЭркабойнинг 35 яшар онаси Дилфуза Жуманиёзова пахтага соппа-соғ юборилган боласининг ўлими сабаблари унга қоронғу қолаётганини айтди.\n- Мен билмайман нима бўлганини. Ўқитувчиларидан сўранг! Оқшом соат10да ўлган болани тонгда соат 5да келиб: “Болангнинг жони узилди. Ўликхонада”, деб қочиб кетди. Шу кетганича биттаси ҳам келмади. Менинг болам жон берганда нима учун мени чақиртиришмайди? Нима учун ичини ëргандан кейин хабар беради булар? Нима учун боламни бундай қилишди? Мен жанжал қиламан. Мен энди қиламан жанжални, - деди уввос солиб йиғлаган Дилфуза Жуманиёзова.\nФарзанд доғида куяётган келини гапига қўшилган Эркабойнинг кекса бувиси набирасининг жасади аввалига яқинларидан яширилганини айтди.\n- Менга қаранг ёшулли, мен унинг ўлганини айтиб турганим йўқ. Kасал бўлса, нима учун онасини чақиришмади? Нима учун соат 5да келиб буларга айтгандан кейин тоғаси билан дадаси касалхонама-касалхона юрди? “Сизларнинг болангиз фалон ерда моргда ëтибди” демасдан машинага миниб қочиб кетганлар. Коллежнинг директори, ўринбосари бордир. “Опа, болангиз шундай бўлди, кечиринг бизни. Бизлар билмадик”, деб нима учун биттаси ҳам келмади? – деди Эркабойнинг кутилмаганда ўлиб қолганидан куйган кекса бувиси.\nҲайват маҳалласида ётоқда қолиб пахта тераётган 15-16 ёшдан 17-18 ёшгача бўлган ўқувчиларини пахта теримига мажбурий сафарбар қилган Урганч Саноат касб-ҳунар коллежи директори Собиржон Машарипов ҳодиса юзасидан Озодликка изоҳ беришдан бош тортди.\nАммо, ушбу коллежнинг Озодлик мухбири билан микрофонсиз суҳбатлашган ва исмини ошкор қилмаётганимиз бошқа мутасаддиси Эркабой Йўлдошевнинг ота-онаси билан коллеж раҳбарияти ўртасида имзоланган шартномани рўкач қилиб, бола ўлими учун масъулиятни коллеж раҳбарияти зиммасидан соқит қилишга уринди.\n“Бола ўқишга кирганда Оила Кодексидаги моддалар ёзилган, “Касб-ҳунар таълими олиш қуйидаги вазифаларни тўлиқ бажараман”, дейилган 7 та пунктдан иборат шартнома имзоланган. Қишлоқ хўжалиги ишлари ҳам бор ичида. Шуни ўзи, ота-онаси имзолаган, бизда турибди шу ҳужжат”, деди коллежнинг исмини ошкор этмаётганимиз мутасаддиси.\nУрганч туман ҳокимининг Иқтисодий масалалар бўйича ўринбосари ва республика бўйлаб ташкил этилган пахта штабининг ушбу тумандаги мутасаддиси Равшан Сапаев ҳам пахта теримига мажбурий сафарбар қилинган вояга етмаган Эркабой Йўлдошев ўлими юзасидан изоҳ беришдан бош тортди.\n- Телефонда мен сизга ҳеч қандай изоҳ бермайман, - деди Равшан Сапаев.\nУрганчлик 16 яшар Эркабой Йўлдошев 2013 йилги пахта терими мавсумининг Озодликка маълум бўлган 9 қурбонидир.\nБунга қадар Қорақалпоғистоннинг Тўрткўл тумани Жўлим жамоасидаги “Каримов Сафарбой” фермер хўжалиги раҳбари Сафарбой Каримов пахта режасини бажариш бўйича ҳокимият босимига чидолмай, 17 октябрь куни пахтазорда ўзини осди.\nНаманган вилояти Чуст туманида 14 октябрь куни маҳаллий соат 16. 30 ларда пахтадан қайтаётган 21 яшар Зилола автоҳалокат қурбони бўлган эди.\nҚорақалпоғистоннинг Нукус шаҳридаги 1-Тиббиёт коллежининг 2-курсида таҳсил олган ўқувчи Малика Ембергенова ётоқда ўзини осиб қўйгани тўғрисида 7 октябрь куни хабар берган эдик.\n30 сентябрь куни Наманган Давлат университетининг 4-курс талабаси Нуриддин Холдоровни курсдоши уриб ўлдириб қўйган эди.\nЎтган ойда Жиззах вилоятининг Дўстлик туманидаги фермер Абдуғани Жумабоевнинг 20 яшар келини (исм-фамилияси ҳозирча номаълум - Таҳр.) пахтазорда вафот этди. Бу аёлнинг ўлими сабаблари ҳам номаълум қолмоқда.\n15 сентябрь куни Бухоро вилоятининг Вобкент тумани Нарчоқ қишлоғида 6 яшар болакай Амирбек Раҳматов пахта ортилган прицепга чиқиб ухлаб қолган ва шом қоронғусида унинг устига ташланган пахта тагида бўғилиб ўлган.\nҚарши Давлат университети Тарих факултети миллий ғоя йўналишининг 2-курс талабаси 16 сентябрь куни шу факультет 4-курс талабаларидан 4 нафарини пахта даласида пичоқлаб қўйди. Пичоқланганлардан бири воқеа жойида ҳалок бўлди.\n9 сентябрь куни Қаршидаги Ҳилол агросаноат коллежининг 2-босқич талабаси, 1996 йили Қарши туман, Сарой қишлоғида туғилган Мухлиса Ўрол қизи Ражабова пахта даласида ток уриб нобуд бўлди.


«Солиқ ва божхона хабарлари» газетасининг 2014 йил 7 январь 1-сони - Gazeta.Norma.uz\n«Солиқ ва божхона хабарлари», №1, 2014й. 7 январь\nАйрим сайтларда айрим тоифадаги жисмоний шахслар учун солиқ имтиёзларини қўллаш бўйича меъёрларни нотўғри талқин қилишга олиб келаётган нотўғри ахборотнинг жойлаштирилганлиги муносабати билан Ўзбекистон Республикасининг Молия вазирлиги маълум қилади.\n«Norma Ekspert» мутахассислари тезкор равишда аввал амалда бўлган ва янги ҳужжатларнинг таққослама таҳлилини ўтказишди. Улар томонидан тайёрланган қўлланма солиқ тўловчиларга кириб келган йилда ўз ишини юритишда ёрдам беради.\nҲозирда қарз олувчидан (шуъба корхонадан) пул маблағларини қайтариб олишнинг имконияти мавжуд бўлмай қолди. Бизнинг МЧЖ олди-сотди шартномасини тузишни режалаштирди, унга мувофиқ шуъба корхона бизга товарни қарз суммасида сотади. Ушбу вазиятда қандай йўл тутишимиз керак бўлади?\n3,0 га ер майдони ғишт заводи қурилиши учун бизнинг фермер хўжалигимизга ажратиб берилди. Ҳозирги кунда заводимизда қурилиш ишлари якунланиб, у ишлаб чиқаришга тайёр ҳолда турибди. Фермер хўжалигимизга ажратилган ер майдони учун қандай турдаги солиқларни тўлаймиз? Биз олиб бораётган фаолият учун қандайдир имтиёзлар мавжудми?\nМен компьютерлар чакана савдосини амалга оширувчи якка тартибдаги тадбиркор бўла туриб, импорт қилинган товарларни савдо шохобчаси орқали банкдаги ҳисобрақамга пул ўтказиш йўли билан сотишим мумкинми ва бу қайси ҳужжатлар билан тартибга солинади?\nТомошабин ҳақида гапиришдан олдин биз – санъаткорлар ўзимизнинг савиямиз ҳақида ўйласак, тўғрироқ бўларди.


14:44 / 14.04.2018 2788\n2018 йилнинг 11-14 апрель кунлари Полшанинг Шецин шаҳрида паралимпиянинг ўқ отиш спорт тури бўйича ШЕЦИН-2018 Халқаро Гран-при турнири бўлиб ўтмоқда. Мазкур мусобақада Рио 2016 Паралимпия ўйинлари бронза медали соҳиби ҳамюртимиз Сервер Ибрагимов ҳамда Азиз Ибрагимов иштирок этмоқда.\nШу кунга қадар ҳамюртларимиз ўз иштирокларини якунлаб, 1 олтин ва 1 кумуш, жами 2та медални Ўзбекистон ҳисобига қўшиб қўйдилар. Ушбу мусобақанинг 10 м.га пистолетдан отиш бўйича финал босқичида ҳамюртимиз Сервер Ибрагимов 237.4 натижаси билан 1-ўринни эгаллаган бўлса, 2-ўрин 235,9 натижа билан Азиз Ибрагимовга насиб этди. 3-ўринни эса украиналик спортчи Денюсик Алексей (215,3) эгаллади. Мазкур мусобақада 23та мамлакатдан 228 спортчи куч синашмоқда.\nСпортчиларимиз 16 апрель куни Тошкент вақти билан соат 00:40да Истанбул-Тошкент йўналиши бўйича пойтахтимизга етиб келади.


hidoyat.uz – “Мовароуннаҳр” нашриётининг сайти - МУҲИМ МАНБА БЎЛАДИ\nМУҲИМ МАНБА БЎЛАДИ\nШу йил 26 феврал куни Ўзбекистон мусулмонлари идораси мажлислар залида идора раиси ўринбосари Айдарбек Тулеповнинг “Ислом ва ақидапараст оқимлар” номли китобининг тақдимоти бўлиб ўтди. Унда турли вазирликлар, ташкилотлар вакиллари, имом-хатиблар қатнашишди.\nТақдимотда сўзга чиққан Ўзбекистон мусулмонлари идораси раиси, муфтий Усмонхон Алимов, идора раиси ўринбосари шайх Абдулазиз Мансур, Тошкент шаҳар бош имом-хатиби Анвар қори Турсунов, тарих фанлари доктори, профессор Аҳаджон Ҳасанов, Тошкент Ислом университети ректори Равшан Абдуллаев ва бошқалар Ислом динини ниқоб қилган бузғунчи оқим ва фирқаларнинг пайдо бўлиши, уларнинг ботил ақидалари, фаолият услублари китобда тарихий фактлар ва асосли далилларга таянган ҳолда ёритилганини таъкидлашди (Мавузга доир суратлар муқованинг 2-саҳифасида).\nAсарда Ислом динидаги ақидавий йўналишлар ва фиқҳий мазҳаблар ҳақида ҳам маълумотлар берилган. Ёшларимизни тўғри йўлга солиш, бузғунчи кучлар таъсиридан асраш ва ҳушёрликка чорлашда ушбу китоб муҳим манбалардан бири бўлиб қолади.\nКитоб “Sharq” нашриёт-матбаа аксиядорлик компаниясида беш минг нусхада чоп этилган.\nШу йил 14 феврал куни диний идоранинг Сурхондарё вилояти вакиллигида Ўзбекистон мусулмонлари идораси раиси ўринбосари Айдарбек Тулеповнинг янги чоп этилган “Ислом ва ақидапараст оқимлар” китобининг тақдимоти ўтказилди. Унда вакиллик ходимлари, шаҳар ва туман бош имом-хатиблари қатнашишди.\nУшбу китобда имом-хатиблар учун энг долзарб мавзулар ёритилган. Икки юздан ортиқ оқимлар тўғрисида маълумотларга бой бу китобда сохта тариқатчиларга ҳам раддия жавоблар бор. Вилоят вакили Эргаш Рустамов китобда адашган фирқалардан “Ислом жиҳодчилар ҳаракати”, “Ислом лашкари”, “Нурчилар” кабиларнинг зарарлари аниқ кўрсатилгани ҳақида гапирди. Жаҳолатга маърифат билан курашиш лозимлигини таъкидлади.\nТақдимот сўнгида туманларда ҳам ушбу китобнинг тақдимотини имом-хатиблар билан ўтказиш аниқ кўрсатилган тўғрисида топшириқ берилди.


АҚШ, ЕИ ва Британия Қрим ҳудудида ўтказилган Дума сайловини тан олгани йўқ\n18 октябр 2021, Тошкент вақти: 00:23\nРоссия президенти Владимир Путин МСК раисаси билан сайлов натижаларини муҳокама қилмоқда, 2021 йил 20 сентябри\nЕИ мамлакатлари, АҚШ ва Буюк Британия аннексия қилинган Қрим ҳудудида ўтказилмиш Россия Давлат думасига сайлов якунларини ва овоз бериш жараёнини тан олмайди. Бу ҳақда ЕИ, Британия ва АҚШ ташқи ишлар идоралари баёнотларида айтилган ва халқаро ҳамжамият Қримни Украинанинг суверен ҳудуди деб ҳисоблаши урғуланган.\nЕИ ташқи ишлар маҳкамаси баёнотида, шунингдек, Украинанинг Донецк ва Луганск вилоятларидаги россияпараст айирмачилар назорат қилувчи ҳудудлар аҳолисининг сайловда иштирок этгани қораланган.\nЕИ, АҚШ ва Британия Давлат думасига сайловда кўпдан-кўп қонунбузарликлар содир бўлганига, шунингдек сайлов Россия ҳукуматининг фуқаролик жамияти ва журналистларга босими зўрайиб бораётгани манзарасида ўтказилганига эътибор қаратишган.\nАҚШ Давлат департаменти баёнотида “хорижий агентлар”, экстремистик ва “исталмаган” ташкилотларга оид қонунлар Россия фуқароларининг ҳуқуқларини, жумладан сайлаш ва сайланиш ҳуқуқини камситувчи қонунлар ўлароқ таърифланган. Шунингдек, Ғарб мамлакатлари Россия ҳукуматининг ЕХҲТдан кузатувчиларни таклиф этишдан бош тортганини қоралашган.\nУмуман олганда, баёнотларда Давлат думасига сайловни тан олмаслик тўғрисида гап бормаган. Аввалроқ Европарламент ЕИни, агар сайлов адолатли ва шаффоф бўлмаса, уни тан олмасликка чақирган эди.\nҚрим аннексия қилинганидан бери яриморол аҳолиси Россия сайловларида биринчи марта иштирок этаётгани йўқ. 2016 йилда ҳам Думага сайлов доирасида Қримда ўтказилган овоз бериш натижалари Ғарб томонидан тан олинмаган – амалда бу, чунончи, Қримдан Думага сайланган депутатлар Россиянинг халқаро парламент ассамблеяларидаги делегацияларига кира олмаслигини билдиради.\nМСК маълумотига кўра, қарийб барча сайлов варақалари санаб бўлинганидан сўнг Думага бешта партия ўтадиган бўлиб турибди, иқтидордаги “Ягона Россия” эса доимгидек конституцион кўпчиликни ташкил этади.


Англанган ҳақиқатни… англаш қийинми? – Jahon adabiyoti\nОзод МЎЪМИН ХЎЖА. Тарихий наср: манба ва мантиқ\nДонишманд зот эдилар\nСельма ЛАГЕРЛЁФ (1858–1940) Нильснинг ёввойи ғозлар билан саёҳати\nМуҳаммад Али. Клеопатра\nАбдулла АЪЗАМ. Аброрлар ҳайрати\nАнгланган ҳақиқатни... англаш қийинми?\nЎзимга ҳам ёқмайдиган одатларим ҳақида сўз бошласам, анча-мунча вақтингизни олишим тайин, шу боис, ёқадиганлари ҳақида ёзақолай. Улардан бири – ёшлигимдан китоб ўқишга қизиққанман, ўзимда бўлмаса, томорқа ишларига қарашвориш, даладан бир боғ ўт ўриб келиш, иншо, баён ёзишга кўмаклашиш эвазига бўлса-да, бошқалардан бир-икки кунга олиб ўқирдим. У пайтлари китоб анқонинг уруғи эди. Тили бийрон болалар овоз чиқариб ўқишса, қолганлар диққат билан эшитардик. Қўшни қишлоқ кутубхонасига бориб, китоб ўқиб келган пайтларим кўп бўлган.\nШу одатимдан воз кечмадим. Ҳар куни бир нима ўқимасам бўлмайди, ўзимни зўр бир янгиликдан қолиб кетаётгандай ҳис этаман. Яна бир одатим – ҳаво айниб, самолёт уч-тўрт соат, баъзан бундан-да кўп вақт кеч учса, поезд кечикса, амалдорларнинг қабулхонасида қолиб кетсам, ҳокимбуваларни уззу-кун кутишга тўғри келса, олди-қочди тадбирларда зериксам мутлақо асабийлашмайман, шовқин солмайман – портфелимдан китоб, журнал ёки ҳафталик газета олиб, ўқишга тутинаман, қоғозга бир нималарни ёза бошлайман. Бунинг роҳатига нима етсин.\n1996 йили бир гуруҳ журналистлар Ҳиндистон – Шри Ланка саёҳатидан қайтаётганимизда, ёмғир мавсуми бошланиб, океан жунбишга келгани боис, Коломбо аэропортида парвозга шайланаётган самолёт ичида ярим кун қолиб кетдик. Хорижий авиакомпаниялар бундай ҳолатларда йўловчиларни зериктиришмайди. Аммо “Аэрофлот”да ўрнатилган тартибга кўра, ташқарига чиқиш мумкин эмас – кексамисиз-ёшмисиз, соғмисиз-бемормисиз – жойингизда ўтиришингиз керак.\nАсаблар таранглашди, ҳинд океанининг икки қирғоғида мириқиб чўмилганимиз, йил давомида пешма-пеш мева тугадиган анвойи дарахтларни кўрганимиз, Будданинг оловдан омон қолган бир дона тишига бағишланган машҳур ибодатхонани томоша қилганимиз, Элифанта оролида минглаб тошйўнар усталар салкам бир аср давомида, табиийки – оталар бошлаб, сўнг болалар, кейин набиралар, набираларнинг набиралари ниҳоясига еткизган тоғ ичидаги маҳобатли қасрлар олдида ҳайратдан лол қолганимиз, бошқа шу каби таассуротлардан асар ҳам қолмади. Бетоқат йўловчилар учувчиларга нималар дейишмади, нималарда айблашмади дейсиз уларни. Дағдаға, сўкинишлар бошланди.\nНоябрнинг сўнгги кунлари. Боғлари-ю тоғлари, қир-далалари анвойи гуллар билан қопланган Коломбодан қиш заптига олаётган изғиринли Москвага учишимиз керак. Шундай бўлса-да, кўпчилик бу мўъжизакор юртни тезроқ тарк этгиси келиб, шовқин солади. Мен эса… ёнимдаги дафтарчанинг бўш саҳифаларига майда ҳарфларда саёҳат таассуротларини ёза бошлайман. Асабни сақлашнинг бошқа йўли йўқ.\nТавба дейман – ҳамма асабий, оғзига боди кириб, шоди чиқяпти, менга эса фикрлар, хаёлимда йўқ ибора-ю ўхшатмалар, хулосалар қуюлиб келмоқда. Ёнимда ўтирган истеъфодаги рус офицери стюардессаларни биз зум бўлсин тинч қўймайди – музли сув, вино, коньяк сўрайди, нега пиво йўқ, дея ўдағайлайди, “Не кўйларга тушдинг-а, юртим”, дейди, бироз тинчлангач яна бир нималарни буюради, йўқ дейишса, ёнидан валюта чиқаради. Мен эса шу ҳолатда ҳам йўловчиларга кулиб муомала қилаётган стюардессалардан… қоғоз сўрайман, блокнотим аллақачон тўлиб бўлган.\nУшбу хотираларни эслаётганим – соғлиқни тиклайдиган пайт келиб, сиҳатгоҳда жой бўшашини бир ҳафта кутиб қолдим. Шаҳарнинг бир четидан иккинчи четига бориш учун ҳам унча-мунча тайёргарлик кўриш керак. Жомадон тайёр, хабар келиши билан жўнаймиз.\nХабар бир ҳафтадан кейин келди. Унгача адабиёт ихлосмандларига номи унча таниш бўлмаган (балки менга шундай туюлгандир) Абдужалол Раҳимнинг Абу Али ибн Сино ҳақидаги романини ўқиб, ярмига етказдим. Мутолаага шундай берилдимки, кучайиб бораётган оғриқни деярли сезмадим, асар воқеалари ичига сингиб кетгандай бўлдим. Ҳар бир киши ўз душманини, ҳар бир нарса ўз зиддини ўзи яратади, деган гап бағоят тўғри. Истеъдодсизлар истеъдодлиларга, омадсизлар омадлиларга, беҳаёлар ҳаёлиларга, имонсизлар имонлиларга қарши кураш бошлашади. Бу жанг ҳеч қачон тугамайди – омад кулфатга, истеъдод азобга айланганида ҳам.\nАсарнинг 316-саҳифасидаги “Ёз кунларининг соҳир бир тонгида Абу Али ибн Сино Бухорони бир умрга тарк этиб, Жайхун дарёсининг сўл соҳилидаги Гурганж сафарига отланди”, деган якуний жумлага етиб келганимда, худди шуни кутиб туришгандай сиҳатгоҳдан қўнғироқ қилишди.\nЎн кунлик даволаниш бошланди. Ўқиш учун портфел ичига бир-иккита китоб солиб қўйган эдим, биринчи куни баъзи муолажалардан ўтиб бўлгач, Абдуқаюм Йўлдошевнинг “Саҳродаги муҳаббат” тўпламига кирган уч ҳикоя – “Мих”, “Банди”ва “Бой”ни бир-бирига улаб ўқидим. Оддий, жўнгина воқелар қаламга олинган, аммо бадиий ифода шу қадар аниқ ва ишонарлики, худди фильм томоша қилаётгандай бўласиз.\nБу услуб менга аввалдан таниш. Пойтахтда каттакон бўлиб кетган собиқ ўқувчисининг тўйига кўпчилик номидан келган кекса ўқитувчини эсласангиз керак. Газетчи муҳаррирлигимда Абдуқаюмнинг шу ҳикояси якунини бироз “ишлаганман”, “Биродар, наҳор ошнинг ҳам айрим ижобий томонлари бор, кўз-кўзга тушиб туради, унча-мунча ишни битириб олиш мумкин”, деганман. Муаллиф чинданми ё одоб юзасиданми, рози бўлган. Бу сафар эса “Банди”ни ўқиётиб, Абдуқаюмнинг маҳорат тўрига лаққа тушдим.\nСалтиков-Шедриннинг бошқа муаллифларда деярли учрамайдиган бир одати бор – асарларини мириқиб ўқиётган китобхоннинг бурнига кутилмаганда мушт тушириб қолади: “Ҳой сўтак, сен ҳали менинг шу гапимга ишониб турибсанми, бу одам мен айтганчалик ёмон эмас, сенга ўхшаган қовоқ каллалар шундай деб ўйлашади, ҳе фаросатингга…”, дейди. Абдуқаюм ҳам бу “марҳамат”дан четда қолмаган, чоғи.\n“Банди”нинг қисқача мазмуни шундай: “Асрорқул ўғирлик қилиб қамалиб кетади. Қамоқхонада ҳаётда анча кам учрайдиган воқеа юз беради: у қилмишидан пушаймон бўлиб, тартиб-қоидага риоя қилади, оиласини ўйлаб, ишлайди ва дурустгина даромад топиб, муддатидан илгари уйига қайтади. “Мен у ёқдан бошқача одам бўлиб қайтдим… Сен бор, болаларим бор, қадрларингга етадиган бўлиб қайтдим. Энди ҳаммаси бошқача бўлади, мана кўрасан, ўйлаб қўйган режаларим бор”, дейди у хотинига ва… бозорга йўл олади. Орадан бир ош пишиғи вақт ўтгач, қўйни-қўнжини тўлдириб, хотинига тилла сирға сотиб олиб, хурсанд ҳолда уйига қайтади. Аммо ҳовлига яқинлашганида кутилмаган воқеа юз беради: қўшниси Файзулла домла Асрорқулнинг бошига таёқ билан уради, ерга ётқизиб, аёвсиз дўппослайди, “Ўлдираман, ифлос, ялангоёқ, ўғри эдинг, ўғрилигингча қолибсан”, деб маҳаллани бошига кўтаради. Нима воқеа юз берганини тушунмай турган қўшниларга: “Одам бўлмапти, бу эгри таёқ, машинамнинг бардачогида пул бор эди, шуни ўғирлабди. Кеча қамоқдан келган одам тилла тақинчоққа, яна шунча бозор-ўчарга пулни қаердан олади”, дейди…\nШу жойга келганда хаёлим бузилди, “Асрорқул ўғрилик қилиб қамалган бўлса, кеча уйига қайтган, қараса дарвоза олдида қўшнининг машинаси турибди, эшиги очиқ, бардачокда пул, демак…”, деб ўйладим ва қаттиқ янглишдим…\nҚолган икки ҳикояда ҳам мана шундай одамни янглиштирадиган жойлар бор. Хижолат тортиб қолмаслик учун уларни синчковлик билан ўқиш керак.\nҲикоялардан сўнг Хуршид Дўстмуҳаммаднинг “Ёлғиз” деб номланган қиссасини қўлимга олдим. Шифокорлар, “Кўп ўқиманг, кўзингиз чарчайди”, дейишганди, аммо бу китобда мени муаллиф эмас, унга сўзбоши ёзган Шуҳрат Ризаев чалғитди. Олим дўстимиз менинг шифохонага отланаётиб, “Ёлғиз”ни портфелимга солиб қўйишимни аввалдан билгандай, сўзбошини нима деб бошлабди денг: “Октябрнинг биринчи шанбаси. Тонг. Ёлғизман. “Ёлғиз”ни ўқияпман. Италияда – Ўзбекистон элчихонасининг пастак ёлғизхонасида ўқиб тугатдим қиссани. Уйда, тонг-ла саҳарда ёлғизхонам – ишхонамда киришган эдим мутолаага, сўнг бафуржа ёлғиз қолиш имконияти топилмади. Қарангки, насиб шу ерда экан”.\nБу ҳам майли, ҳали қиссани ўқий бошлаганим йўқ, аммо сўзбошидаги мана бу жумлалар эътиборимни тортди-қўйди: “Сўз бугун қадрият эмас. Сўз айтиш ҳам. Кимнинг оғзига нима келса, ёзиб ётибди тармоқларда…”\n“Ёлғиз” Абдулла Қодирийнинг бошига тушган кулфатлар, ёзилмай қолган асарлар, аянчли фожиа ҳақида. Бу улуғ адибнинг номини эшитмаган, романларини ўқимаган, “Ўткан кунлар” фильмини томоша қилмаган ёш ёки кексани топиш қийин бугун. “Шавла кетса кетсин, обрў кетмасин”, деган гап бор. Эндиликда қаерда сўров ўтказилмасин, амалдор, тижоратчи, солиқчи, божхоначи, ҳуқуқ-тартибот соҳаси ходими – аксарият улус ўқиган китоблари рўйхатига “Ўткан кунлар”ни, албатта, киритади. “Бу китобни ўқимаганман” дейиш карьера йўлига тўсиқ бўлиши мумкин. Сиҳатгоҳ шифокори Шоирахонимнинг кулиб айтишича, яхшигина лавозимга ўтиш учун суҳбатга келган номзод: “Ўзбек ёзувчиларидан кимларни биласиз, қайси асарларини ўқигансиз”, деган саволга: “Абдулла Қодирийнинг “Меҳрибон чаён” китобини ўқиганман”, деб жавоб берган экан.\nМайли, бу ҳам бир уриниш-да, қолаверса, бир раҳбарнинг Абдулла Орипов ижодини узоқ мақтаб, пафосли сўзлар айтиб бўлганидан кейин шоирнинг елкасига меҳрибонларча қўлини қўйиб, “Ака, хафа бўлманг, ким нима деса десин, аммо сиз “Сен етим эмассан”ни, барибир, зўр ёзгансиз”, деганидан анча енгил.\nҚиссани ўқий бошлайман. Ғаройиб услуб. Ҳамма ёзувчининг ўзига хос ифода йўли бор, шу жиҳатдан улар бир-бирларидан фарқланиб турадилар. Хуршид Дўстмуҳаммадга ҳам тааллуқли бу гап. Аммо Шуҳрат Ризаевнинг фикрича, Хуршид учун “ҳар асарда услуб билан бирга ўз ижодий манерасини топиш муҳимроқ”. Тўғри кузатув. Муаллиф бу мақсадга эришиш, қўшиқнинг охиригача пардадан чиқиб кетмаслик – саҳна тили билан айтганда – образда туриш учун, биласизми кимни… Абдулла Қодирийнинг ўзини ёрдамга чақиради, халқона ибора билан айтганда, “сопини Жулқунбойнинг ўзидан чиқаради”.\n“Ёлғиз”нинг мазмунини баён қилиш ниятим йўқ. Қиссани ўқиган ўқувчи ҳаммасини тушуниб олади ва, ишончим комилки, худди мен каби, мутолаа жараёнида унинг кўнглига ҳам кўп ғаройиб фикрлар келади. Бадиий асарнинг бош хусусияти ҳам шу – ўқувчида ижобий, салбий, ҳиссий-эмоционал фикр уйғотади, шу аснода кўнглига қўл солади. Хуршиднинг бу галги услуб-манерасида асар қаҳрамони ва муаллифнинг фикрлари қоришиб кетган, бир-биридан ажрата олмай ҳам қоласиз. Мана, дастлабки мисол: “Чорсу бозоридан чиқиб, уйи томон йўл олган Абдулла (Қодирий) дам “Муштум” муҳаррири хонасида бўлган сермубораза машваратни ўйлаб кетар, дам боягина бозорда ўз кўзи-ўз қулоғи билан кўрган-тинглаган ҳангамаларни қай йўсинда қоғозга тушириш йўлини изларди. Халқ билади, айтади, ёзмайди, холос. Биз эса халқнинг билганини, айтганини излаймиз, топамиз, эшитамиз ва у(лар)ни қоғозга кўчириб, халқнинг ўзига ўқитамиз. Мардум ўзи билган ва айтиб юрадиган гапларни ўқигани сайин матбуотга қизиқиши ортади, қўлма-қўл қилиб ўқийди”.\nБу гаплар кимга тегишли? Очиқ ва аччиқ мақолалари улусга маъқул бўлаётганини ҳис эта бошлаган Қодирийгами ёки бугунги матбуотимиз муаммоларини жиддий ўрганган, хусусан, газета-журналларимиз нега қўлма-қўл бўлиб ўқилмаётгани, номдор газеталар нега энди “халқ билиб-кўриб турган нарсалар”, муаммолар, маънавий айнишлар, эл-юрт мулкини ўмараётганлар хусусида ёзмаётганидан ташвишланиб, биз муҳаррирларнинг бурнига шедринона мушт тушираётган Хуршидгами?\nБитта черткига ҳар қандай бурун дош бера олади, аммо у кўпайиб кетса-чи? Мана, ўқинг: “Одамларни газит-журналга жалб этишда мақсад-маслак бўлмоғи даркор. Қуруқ газитхонлик-журналхонлик билан иш битмайди. Басират кўзларини очмоқ лозим уларнинг. Қандоқ ҳаёт кечирмоқдалар, инсон қавми аслида қандоқ яшамоққа лойиқ – биладиларми шуни улар?” Яна: “Абдулла… Мунаввар қорининг “Тараққий” газетида босилган мақоласини ёдга олди. Хўб ёзган, топиб ёзган, англаб етармиканлар деган ниятда аччиқ, қиличнинг тиғидек ўткир ёзган – дунёга нима учун келгонини билдирмоқликни кўзламоқ зарур, билсин ахир, одамларимиз! Билсин, билсин, кўзлар очилсин! Йўқ, яна бир карра, ўн карра йўқким, “…билмаслар, билмаганларини ҳам билмаслар… Буюк падаримиз Беҳбудий ҳаётини, умрини, жисми жонини гумроҳлар боши узра машъала ўрнида ёқди – билдиларми? Мунаввар қори, мавлоно Фитрат, Таваллони танийдурларми биз журналхонликка даъват этаётган қавм?”\nФикр келади: миллий матбуотимиз босиб ўтган тиконли, кундали йўлларни, ҳаво ўтмас панжараларни, Фурқатни, Ҳамзани, Завқий домлани, ҳеч бўлмаса сўнгги жадидларимизни бугун даврий нашрларга олазарак кўз ташлаётган, ғаройиб башоратлари билан машҳур бўлаётган “мутахассис”лар биладиларми, одоб билан айтганда, дутор чертишни билмаган киши дуторчи қизлар ансамблига раҳбар бўлса, ўша куннинг ўзида кулгига қолишидан хабарлари борми?\nБир томондан – бугунги адабиёт, санъат, матбуот, маънавий-маърифий нашрлар инсон бу ёруғ оламга нима учун келгани, қандай яшамоқлиги, ерни – ер, сувни – сув, ҳавони – ҳаво, инсонни – инсон мақомида сақлаб қолиш (Чингиз Айтматов) глобал вазифа бўлиб қолгани хусусида фикр юритмоқдами? Иккинчи томондан – босма нашрларнинг таназзули ҳақида чириллаётганлар миллатни яна қандай балоларга гирифтор қилишмоқчи? Олис ўтмишда илмнинг Элбрусдан баланд чўққиларига кўтарилиб, “Оврупо муаллимлари” мақомига етишган аждодларимиз меросидан бугун кимлар кўпроқ фойдаланмоқда: ўзимизми ё бошқаларми? Миллий тафаккурдан мосуво бўлиб, миллий тараққиёт йўлини йўқотганимиз, динимиз оёқости бўлгани, оқ олтин етиштирувчи олтин қулларга айланганимиз ёдимиздами? Тавалло бобо куюниб ёзганича бор:\nИлму маърифат ҳам ҳунардан қолди маҳрум бизни халқ,\nМаърифатсизлик балосига йўлиқғон бизни халқ.\n“Офарин, домулло Тавалло, офарин! Аччиқроқ, чимдиброқ айтаверинг эмди ҳақ сўзни, Усто, аччиқроқ”, кўнглидан ўтказади Қодирий”.\nТавалло бобо, қачондир айни шундай хитоб бўлишини билгандай, янада хўброқ аччиқлашади:\nОврупо аҳли, сиз қулоқ тутингиз,\nБиз ҳунарлар ёзуб тонуштирамиз.\nКелтурунг занбарак, қурол неча хил,\nБизни собқон била отуштирамиз.\nАфтомобил аробангиз қайда,\nҲўқанд арба билан чопуштирамиз.\nАччиқ ёзиш изсиз кетмайди. Аччиқ ҳақиқат кимнингдир кўзини очади, фикри уйғонади, тафаккури бўй кўрсата бошлайди. Йўлчи каби (“Қутлуғ қон”) бозорнинг ўртасида, “юқоридан пастга, пастдан юқорига ўрмалаётган” одамлар орасида жисму жонини тарозига қўйиб, “Токайгача мундоқ яшаймиз”, дея чўқмордек муштини баланд кўтаради. Босқинчи бу муштдан ваҳимага тушади, вужудини қўрқув эгаллайди. “Элни тобе оломон даражасида ушлаб турмоқ, бошида қамчи ўйнатмоқ, оёғини тушовламоқ зарур”, деган фикрга келади. Мана, эшитинг. “Ёлғиз” қиссаси қаҳрамонларидан бири Карим қори бўлим мелиса идорасига келганида ўрис зобити бу ерга йиғилганларга шаҳарда ва, айниқса, бозор ичи ва унинг теварагида осойишталикни сақлаш муҳимлигини шундай тушунтиради: “Бозорда оломоннинг тўпланишига йўл қўймасликни эплолмаяпмиз. Саломлашсин-омонлашсин – рухсат, сотсин-олсин – рухсат, истаганича тиланчилик қилсин – ол, бунга ҳам рухсат, йўқ, бу халойиқни нима жин урган – билмадим, сал чалғисанг – тўдалашади, шовқин кўтаради, қўйиб берсанг, тўхтамай бир-бирини хабарлайди. Савдогаридан, лўттибозидан, қаландаридан гадосигача сиёсатдан сўқийди, сиёсатдан… Тўдалашма, (Карим қорига қараб) Ҳаромни нима дейди мусулмонларингиз? Ҳаромни… м-мак, макруҳ! Топдимми?! Тўдалашма, газетхонлик – макруҳ, деб фатво чиқаринг, олам гулистон! Қутуласиз-қўясиз” (Ё тавба, бугун бир раҳбар “Шеърхонлик, ғазалхонликни камайтирайлик деса, иккинчиси “Навоийнинг шеърларини (ғазалларини демоқчи) тиззаси йиртиқ жинси шимда ҳам ўқиса бўлаверади”, деб турибди – узвийлик борми, бор).\n(Давомини 2021 йил 5-сондан ўқийсиз)


Қўйлиқ отага хорижлик зиёратчиларни нега олиб келиб бўлмайди?\nАввал хабар қилганимиздек, ЎзМТДП Тошкент шаҳар кенгашида пойтахтимиздаги мавжуд моддий маданий мерос объектларини тўлиқ инвентаризация қилиш, муҳофаза қилиш ва улардан фойдаланиш ҳолатини ўрганиш мақсадида тузилган ишчи гуруҳи томонидан Бектемир туманидаги маданий мерос объектлари ўрганилди.\nТошкент шаҳар ва вилоят маданий мерос объектларини муҳофаза қилиш ва улардан фойдаланиш давлат испекциясидан олинган маълумотларга кўра, Бектемир туманида биргина Қўйлиқ ота моддий маданий мероси рўйхатга олинган.\nҚўйлиқ отанинг асл исмлари Ҳофиз шайх Қўйлиқий бўлиб, самарқандлик ҳазрати Нўғай ота авлодларидан, яъни шайхлар сулоласидандир. У киши амир Имомқули Баҳодирхон даврида Самарқандда аълам (имомларнинг имоми) бўлган олим, шайхнинг она томонидан Тошкентдаги бобоси эдилар. Оналари қадимги Бонукент (Нўғойқишлоқ ҳозирги Ўзгариш) қишлоғига келин бўлиб тушганлар, ислом илмидан анча хабардор бўлганлар. Оталари, оналари ва Нўғойқўрғондаги боболаридан тасаввуф султони Ҳожа Аҳмад Яссавий тариқатига оид «Жаҳрияйи Яссавий» оқимига эътиқод қилган. Ҳофиз Шайх Қўйлиқдаги масжидда имомлик қилиш билан бирга ўзи қурдирган хонақоҳда дунёвий ва диний илмлар билан шуғулланиб, ёш толиблар билан зикр тушиш, иймон ва эътиқодга оид мавзуларда суҳбатлар ўтказган.\nҚўйлиқ ота таҳминан 1564 (ҳижрий 983) йили вафот этади ва бозор ёнидаги қабристонга қўйилади. У кишининг набираси Олим Шайх Азизон қариндошлари билан биргаликда Қўйлиқ ота қабри устига мўъжазгина мақбара қуришади.\nЎтган асрнинг эллигинчи йилларида Қўйлик ота мақбараси бузилиб кетиш ҳолига келиб, сув остида қолиш хавфи туғилади. Шунингдек, дарё устига янги кўприк қурилиб, Фарғона йўлини унга тўғрилаш зарурати пайдо бўлади. Ўшандан сўнг Куйлиқ отанинг ҳокини бошқа жойга, ҳозирги ўрнига кўчирилади ва мамлакатимиз мустақилликка эришгач, 1994 йилда махсус лойиҳа асосида мақбара қурилади.\nҚўйлиқ отани ўрганишлар жараёнида мақбаранинг эгалик ҳуқуқи, техник ҳолати, муҳандислик коммуникация тармоқлари билан таминланганлик даражаси, фойдаланиш ҳолатлари талаб даражасида экани аниқлади. Аммо мақбара ичкариси таъмирга муҳтож. Ҳаво алмашинуви яхши бўлмагани учун гумбазнинг кўчган жойлари мақбарага киришингиз билан кўзга ташланади.\n— Мақбаранинг ички ҳудудини ободонлаштириш ишлари яхши йўлга қўйилган, бироқ бозор, савдо ва овқатланиш шахобчалари тарихий объектга жуда яқин бўлгани учунми ташқарисига санитария ҳолатига қараб бўлмайди, — дейди халқ депутатлари Бектемир туман Кенгашига партиядан сайланган депутат Хуршид Рахимгазиев. — Маиший чиқиндилар тўғри келган ерга ташлаб кетаверилган, енгил машиналарни сақлаш учун эса туроргоҳнинг ўзи йўқ. Албатта, маҳаллий зиёратчилар бундай камчиларни кўрса-да, кўрмаганликка олиб кетаверишлари мумкин. Аммо хорижлик зиёратчиларни бу аҳволда мақбарага олиб келиб бўлмайди. Аввало атрофни бугунги кун талаб даражасида тартибга келтиришимиз ва мақбарани сайёҳлик харитасига киритишимиз лозим.\nИшчи гуруҳнинг моддий маданий мерос объектларини ўрганиш ишлари давом этмоқда.


28 Октябрь 2021 16:19\nNUR-SULTAN. Kazinform - Қозоғистон Президенти Қасим-Жомарт Тоқаев Евроосиё тараққиёт банки бошқаруви раиси Николай Подгузовни қабул қилди, деб хабар беради Kazinform Ақордага таяниб.\nУчрашувда Президентга Евроосиё тараққиёт банки фаолияти якунлари ва унинг ўрта муддатли режалари, шунингдек, келгуси давр учун макроиқтисодий прогнозлари ҳақида маълумот берилди. Банк экспертлари Қозоғистондаги ижобий ўсиш суръати Евроосиё иқтисодий иттифоқига аъзо давлатлар билан солиштирганда энг юқори даражада бўлишини тахмин қилмоқда.\nҚасим-Жомарт Тоқаев Евроосиё тараққиёт банки 2022-2026 йилларга мўлжалланган стратегиясининг асосий йўналишлари билан ҳам танишди. Хусусан, Николай Подгузов Президентга Қозоғистон ва Евроосиё иқтисодий иттифоқига аъзо бошқа давлатларнинг ижтимоий-иқтисодий ривожланишига ҳисса қўшадиган муҳим мегалойиҳалар ҳақида сўзлаб берди.\nБанк «Шимол-Жануб», «Европа-Ғарбий Хитой» транспорт даҳлизларини очиш, ягона савдо тармоғини яратиш ва Марказий Осиё сув-энергетика комплексини модернизация қилишга қаратилган лойиҳаларни амалга оширишга кўмаклашиш ниятида. Евроосиё тараққиёт банки ушбу лойиҳаларга 1,2 миллиард доллар сармоя киритишни режалаштирмоқда. Умуман олганда, банк 2026 йилгача Қозоғистон иқтисодиётига камида 3,8 миллиард доллар сармоя киритиш ниятида.\nПрезидент Евроосиё тараққиёт банкининг интеграция жараёнларини ривожлантиришдаги фаол ролини қайд этиб, Қозоғистон ва Евроосиё иқтисодий иттифоқига аъзо бошқа давлатларда лойиҳаларни амалга ошириш муҳимлигини таъкидлади.\nКалит сўзлар: Инвестиция, Ақорда,


07 август 2020, Тошкент вақти: 05:26\nЎз ходимларини “ҳайвон, сука, б...д, ж...б, ифлос, п...з, к...т, чмо, қ...қ каби шахсни таҳқирловчи сўзлар билан ҳақорат қилган Самарқанд, вилоят, Пайариқ тумани Мажбурий ижро бюроси бошлиғи Зафар Қосимов узр сўради.\nБу ҳақда Мажбурий ижро бюроси Самарқанд вилояти бошқармаси маҳаллий нашрларга хабар берган.\nОзодлик 8 октябрь куни Пайариқ тумани МИБ бошлиғи ходимларини уятли сўзлар билан ҳақорат қилгани ҳақида видео ва мақола эълон қилган эди.\nХабарда айтилишича Мажбурий ижро бюроси Самарқанд вилоят бошқармаси мазкур воқеа юзасидан текширув олиб борган.\nТекширувда МИБ бошлиғи Зафар Қосимовнинг ўз ходимларини шахсни таҳқирловчи сўзлар билан ҳақорат қилгани тасдиқланган.\nЗафар Қосимов содир этган ғайриахлоқий хатти-ҳаракати учун бўлим ходимларидан кечирим сўраган.


Ўзбекистондан бошпана топган қочқинлар сони 80 мингдан ошди\n14 апрел 2021, Тошкент вақти: 15:04\nАндижонда тикланган бешта қочқинлар лагерида 30 мингдан ошиқ қирғизистонлик ўзбек қайддан ўтказилган.\nҚочқинлар ўзбек-қирғиз чегарасидаги тўртта жойдан: Қорасув, Суратош, Олимтепа ва Ёрқишлоқдаги чегара пунктлари орқали Ўзбекистонга ўтказилмоқда. Сўнгги маълумотларга кўра¸ қочқинлар оқимини уддалай олмаслигини айтган Тошкент расмийси чегара ëпилишини билдирган.\nРИА Новостига кўра¸ Ўзбекистон Бош вазири ўринбосари Абдулла Орипов 45 минг қочқин Ўзбекистонда расман рўйхатга олинганини билдирган. Шунингдек Бош вазир ўринбосари фақат ёши катта қочқинлар рўйхатга олингани ва ҳозирча қочқин болалар сонининг қанча эканлигини айтиш қийинлигини таъкидлаган.\n- Бугун Қирғизистон томонидан қочқинларни қабул қилишни тўхтатамиз. Чунки бизда уларни жойлаштириш учун жой йўқ. Биз улар билан ўзимиз якка уддалай олмаяпмиз¸ дея баëнот берган Тошкент расмийси.\nЎшлик Абдуфаттоҳ Расулов икки кундан буён ўз яқинларини Ўзбекистонга олиб ўта олмаяпти. Ёрқишлоқ чегара пости ёнида турган Абдуфаттоҳ аканинг Озодликка айтишича, 14 июн куни тушгача ушбу чегара пости ёпиқ бўлиб, у ердан қочқинлар ўтказилмаган.\n- Ҳозир чегарада турибмиз.\nОзодлик: Ўзбекистон чегарасидами?\n- Ҳа. Полигон томондаги ВЛКСМ деган жой борку ўша ерда.\nЎзбек-қирғиз чегарасидаги ўтув.\nОзодлик: Абдуфаттоҳ ака¸ айни ўша жойда вазият қанақа? Қанча одам турибди чегарада?\n- Бу ерда турган одамнинг сон- саноғи йўқ. Уч-тўрт кундан бери одамларни ўтказишяпти. Ўтаëтиб бир-бирини эзиб ҳам кетишяпти. Ўтадиган ер битта кичкина коридор экан. Билмайман энди¸ уни сизга тушунтиришга ҳам ожизлик қиламан. Бир-бирини туртиб¸ чол-кампир¸ ëш болаларни эзиб даже оëқ тагида қолиб кетаëтганлар ҳам бўляпти. Лекин ҳозирги моментда ўтказмаяпти.\nОзодлик: Нимага ҳозир ўтказмаяпти?\n- Обеддан кейин ўтказади деяëтган эди. Билмайман ҳозир хабарим йўқ. Яна бир соатлардан кейин очармиш.\nОзодлик: Бугун эрталабдан бери ҳали очилмаган-а?\n- Йўқ. Одамлар кутиб ётибди. Қириялар, болалар бетонларда¸ тупроқларда ўтиришибди. Бари бола-чақалари билан келиб олган. Кечаси мана шу атрофдаги уйларда ëтишди. Палаткаларда ëтишди. Ухламасдан бетонларнинг устида ўтириб чиққанлар бўляпти.\nОзодлик: Кечадан бери ўтирлган бўлса¸ ëш болаларнинг еб-ичиши қанақа бўляпти?\n- Ëш болаларга ҳозир ëн-атрофдаги одамлар нон беришяпти. Мана шу ердаги одамлар ëрдам бераяпти, дейди Абдуфаттоҳ Расулов.\nАбдуфаттоҳ Расуловнинг айтишича, чегара пости олдида жуда кўп одам тўпланиб қолган бўлиб, чегарадан ўтиш пайти тиқилинчда одамлар орасида қурбонлар ҳам бўлган.\nОзодликка маълум бўлишича, чегарадаги бу каби издиҳомлар натижасида камида беш нафар одам нобуд бўлган.\nЎзбекистон Чегара хизматига қўнғироқ қилиб, чегара постларининг ёпиқлиги сабабларини ўрганиш борасидаги уринишларимиз бесамар бўлди.\nОзодликка Бишкек вақти билан соат тушки 4 ларда чегара постлари очилгани ва Қорасув, Суратош, Олимтепа ва Ёрқишлоқдаги чегара пунктлари жами тўртта жойдан қочқинлар ўтказилаётгани ҳақидаги хабар келди.\n- Одамлар ўтяпти экан ҳозир.\nОзодлик: Қачон очилди? Тахминан соат нечаларда?\n- Чамамда соат тўртларда очилди.\nОзодлик: Ҳозир битта жойдан ўтказяптими?\n- Йўқ¸ ҳозир тўртта жойдан ўтказяпти. ВЛКСМдан ўтказяпти экан¸ Суратошдан ўтказяпти экан¸ Алимтепа деган ер¸ тўртинчиси Қорасув шаҳрида.\nОзодлик: Дўстликчи? Дўстлик ëпиқми?\n- Дўстликни билмадим. Дўстликдан ўтказмаяпти чамамда. Шу тўрттала ердан ўтказяпти экан ҳозир, деди чегарада турган ошликлардан бири.\nАбдуфаттоҳ Расуловнинг айтишича, чегарадан фақат аёллар, болалар ва қариялар ўтишига рухсат берилган.\n- 14 ëшгача ўтказаяпти экан. 14 ëшдан тепасини ўтказмаяпти экан¸ ўғил болаларни.\nЎзбек чегарасидан ўтиш.\nОзодлик: Аëллар ҳаммаси ўтяпти?\n- Аëллар¸ ëш болалар¸ кампирлар¸ чоллар ҳаммаси ўтаяпти. Кечаги маълумот бўйича ВЛКСМдаги постдан 75 минг одам ўтибди. Бугунгисини билмайман қанча. Кечаги кунга 75 мингта одам ўтибди, дейди Абдуфаттоҳ Расулов.\nЎш вилояти Корасув шаҳарчасида яшаган Соҳиба Турсунбоева 11 июн куни Ўзбекистонга ўтишга муваффақ бўлган қочқинлардан бири. Ёрқишлоқдаги қочқинлар лагеридан паноҳ топган Соҳиба опа Ўшда қолган яқинлари тақдиридан хавотирда.\n- Ўзбекистонга яқин жойда эди уйимиз. Шунинг учун биз ўтиб олдик. Йўллар сал очиқлигида ўтиб олганлар ўтиб олди. Қолганлар ҳозир узилиб қолди. Центрдан нариëқда бўлганлар¸ Бирадир¸ Ўнадир умуман шаҳарга ҳам туша олмай қолди. Нариги томондан ҳам узилиш бўлиб қолди. Ўртада саросимада қолиб қолишди. Биз фақат бу ерда турибмиз, шукур, лекин юртимизга ëрдам бериш керак. Бизнинг эрларимиз¸ ўғилларимиз қолиб кетишди. Ҳаммамиз ўтмадик. Қолганлар кўп. Опа-сингилларимиздан ҳам қолганлар бор. Келинларимиз қолиб кетишди¸ акаларимиз қолиб кетди. Биз билан бирга келган холамнинг қизининг уйи куйиб кетибди. Тоғамнинг келини бор эди. Ўшанинг онасининг оëғига отишибди. Ўлдими¸ қолдими уни билмадик. Акасини ҳам отиб қўйишибди. Биз Каримовдан ёрдам сўраймиз. Ички иши деб ўтирмасдан аралашиши керак. Қирғинни тўхтатишга ёрдам бериши керак, дейди Соҳиба Турсунбоева.\nЁрқишлоқдаги қочоқлар лагерида Соҳиба опа сингари жами 3000 минг қирғизистонлик қочқин паноҳ топган. Бу ерда қочоқлар учун чодирлардан иборат учта кичик шаҳарча бунёд қилинган. Соҳиба Турсунбоева қочоқлар лагерида қочқинлар учун барча шароитлар яратилганини айтади.\n- Биз Ўзбекистонга 11 июндан 12 июнга ўтар кечаси Ўшдан ўтгандан кейин роса яхши жойга олиб келишди. Палаткаларга жойлашдик. Ҳамма шароит бор. Эрталаб тургунимизча янги туалетлар¸ душлар қуриб қўйишибди. Ҳамма нарса беришди. Совундан тортиб¸ сочиққача беришди. Ëтиб туриш¸ кўрпа-тўшак ҳам бор. Янги постеллар беришди. Дала жойда эди лагеримиз. Эрталаб турсак уже асфалт ëтқизиб юборишди. Палаткалар ўрнатиб¸ асфалт ëтқизиб беришди. Сочиқдан тортиб кичкина боласи борларга памперсгача беришди. Докторлар ҳаммаси бизга парвона бўлиб туршаяпти. Роса кўп докторлар хизматимизда туришаяпти. Ким оғрияпти¸ қаери оғрияпти деб дорилар бериб, ҳамма ëғимиздан хабардор бўлиб туришибди, дейди Соҳиба Турсунбоева.\nОзодликка маълум бўлишича, ўзбекистонликлар қочоқлар лагеридан ўз қариндошларини уйларига олиб кетишларига рухсат берилган.\nТошкентлик Саида Олимова Ёрқишлоқдаги қочоқлар лагеридан қирғизистонлик 11 нафар қариндошини уйига олиб кетган.\n- Мен Хўжаободдан кеча бориб қариндошларимизни олиб келдим. Кеча бориб 11 та одамни олиб келдим. Ўшда қариндош-уруғларим кўп. Энг яқинларини айтай: отам қолди¸ онам қолди¸ акам қолди¸ келинимиз қолди¸ жияним қолди. Бу энди тоға-холалардан ташқари. Синглим боласи билан қочиб ўтди холос. Ўшда қолган қариндошларимиз алоқада бўлсак¸ ҳаммаси йиғлашади. “Биз ҳеч кимга керак эмасмизми? Нимага дунë миқëсида биров аралаша олмайди? Нимага бизга ëрдам беришмаяпти?” дейишаяпти. Улар вазият яхши эмаслигидан бекинган жойидан чиқиша олмаяпти, дейди Саида Олимова.\nХалқаро Қизил Хоч қўмитасининг Женевадаги вакили Озодликка билдиришича, Ўзбекистондан бошпана топган қирғизистонлик қочқинлар сони 80 мингдан ошди.\nЎзбек чегарачилари қочқинларга ëрдам бермоқда.\n- Аниқ билганимиз шуки, ҳозирда Ўзбекистонда ташкил қилинган қочоқлар лагерида 80 мингдан ошиқ қирғизистонлик бор. Кеча биз Ўзбекистон ҳукуматининг рухсати билан 5 та лагерни бориб кўрдик. Ҳозирда қочқинлар Ўзбекистон ҳукуматидан ёрдам олаяпти. Биз Андижондаги 5 та лагерда бўлганимизда қочқинлар билан суҳбатлашишга муваффақ бўлдик. Зўровонликлардан қочиб ўтган қочқинлар Қирғизистондаги қирғинлар даҳшатини гапириб беришди. Уларга кўра, ёнаётган уйлар олдида кўп одамлар қолиб кетган. Ҳозирча биз ким кимни қираётгани ҳақида аниқ маълумотга эга эмасмиз, Халқаро Қизил Хоч қўмитасининг Женевадаги вакили.\nЎзбекистон телевидениеси журналисти¸ ëзувчи ва шоир Ëқубжон Хўжамбердиев айни дақиқаларда ўзбек-қирғиз чегарасидаги қочқинлар жамлоғида туриб ўз миллатдошлари дардига шерик бўлди.\n- Ҳозир Хонободда Жалолобод ва Сузоқдан ўтган қочоқлар тахминан ҳозир Ўзбекистонга 70 мингдан ортиқ қочоқлар ўтди. Мен ўша қочоқлар билан биргаман ҳозир. Ўшалар жойлаштирилган лагерларига боряпман¸ кузатаяпман. Уларга яхши шароитлар яратиб берилди. Бу қочиб келганлар хотин-халаж¸ ëш болалар¸ қариялар. Қолган барча ўзбеки халқи Сузоқ ва Жалолободни ҳимоя қилиб турибди. Аммо қачонгача ҳимоя қилиш мумкин? Ҳозир чегарада яна бир неча минг қочқин турибди.\nБизга келган хабарларга кўра Сузоқ ва Жалолободда қирғизлар томонидан қаттиқ тазйиқлар¸ урушлар¸ одам ўлдиришлар бўляпти. Ўт қўйишларни биз узоқдан адирга чиқиб кузатдик. Ҳозир Сузоқ тинч. Лекин бу довул олдидан сукунатга ўхшайди. Бир ўзбек сифатида¸ ўзбек ëзувчиси сифатида айтаманки¸ Жалолобод ва Сузоқда яшаëтган ўзбек миллатига қарши қаратилган. Менга келган хабарларга кўра бундан икки ой олдин қирғизлар ўзбекларни ҳайдаб чиқариш ҳақида варақа тарқатишган. Битта ўзбекни ҳайдаб чиқарсак¸ бизга шунча иш жойи пайдо бўлади¸ деган маънода. Вазият шундайки¸ ҳозир Жалолободда уйларга ўт қўйилган¸ одамлар ўлдирилган. Шахсан менга келаëтган хабарларга кўра бу қилинаëтган ишлар ëлланма жангчилар томонидан қилинаëтган бўлса керак. Ҳар ҳолда қирғиз халқи ҳам инсонку. Ахир Чингиз Айтматов¸ бошқа катта-катта ëзувчилар мана шу халқдан чиққанку. Айни пайтда¸ мана шу соатда бизга келаëтган хабарларга кўра Жалолободда¸ Жалолобод атрофида қаттиқ жанглар бораяпти¸ дейди ўзбек ëзувчиси Ëқубжон Хўжамбердиев.


Мавзу: "Opera" - Terabayt.Uz\nOpera ишга чақиряпти: икки ҳафта интернет кавлаб ўтирганга 8000 евро маош!\nХоҳ ишонинг, хоҳ ишонманг, лекин Opera айни мана шу – сизу биз ҳар куни эрмакка қилиб ўтирадиган ишга икки ҳафтагина вақтини бағишлайдиган ходимга 8000 евро миқдорида маош тўламоқчи!\nOpera Reborn 3: тезкор ва бепул VPN, блокчейн ва криптоҳамёнга эга илк браузерни ўрнатиб олинг!\nOpera Reborn 3 янгича – Web 3 технологияларини қўллаб-қувватловчи илк оммавий браузер бўлди. Бу атама криптовалюта, блокчейн каби замонавий интернет имкониятларини кенгайтирувчи тизимларни англатади.\nOpera браузеридаги бепул VPN’дан фойдаланиш бўйича батафсил қўлланма\nOpera браузеридаги бепул VPN’ни ишлатишда айрим англашилмовчиликлар юзага келаётгани боис, ушбу хизматдан фойдаланиш йўлини қадам-бақадам тушунтириб беришга қарор қилдик.\nБепул VPN керакми? Энди Opera’нинг ўзи етарли!\nOpera Software компанияси Android-қурилмалар учун Opera браузерига қўшимча функция сифатида VPN хизматини қайтармоқда! У созламалар менюси орқали фаоллаштирилади ва буткул бепул.\nOpera’нинг десктоп талқини энди селфи қила олади (+видео)\nДесктоп Opera 49 бета-талқини энди экрандан скриншот қила оладиган бўлди. Бугина эмас – селфи, стикер ёки расм қўшиб, ўша скриншотни браузер орқали таҳрирлаш ҳам мумкин.\nЯнги Opera виртуал мулоқотни янада қулайлаштиради\nЭнди Opera’нинг ён панелида энг оммабоп чатлар: Facebook Messenger, WhatsApp ва Telegram жойлаштирилади.\nChrome, Opera ва Firefox’да сайтларнинг қалқиб чиқувчи билдиришномаларини ўчирамиз\nҚайсидир сайтда бир замонлар билдиришномаларга аъзо бўлиб қўйгансиз-у, энди керак бўлмасаям у қалқиб чиқавериб ғашингизга тегяптими? Балки, шунақа қалқиб чиқувчи билдиришномаларни умуман чиқмайдиган қилиб қўйиш керакдир?\nOpera браузерининг янги версиясида валюталарни ўгириш функцияси пайдо бўлди\nOpera браузерининг дастурчилари ўз вақтида Presto форматидан воз кечиб, WebKit дастурига ўтишган ва кўп нарсаларда Google Chrome имкониятларидан нусха кўчиришган эди. Бироқ...\nOpera Software компанияси асосчиси ва собиқ раҳбари Йон фон Течнер ўзининг Vivaldi браузерини ишга туширади, деб ёзади «ТАСС». Течнер унга 6 миллион...


Яхшилик қилишга шошилайлик\nДинимизда инсонларга манфаат етказувчи киши Аллоҳ таоло учун энг суюкли бандалардан ҳисобланади дейилган. Ибн Умар розияллоҳу анҳумодан ривоят қилинади. Пайғамбаримиз соллаллоҳу алайҳи васаллам: “Аллоҳ таолога инсонларнинг энг суюклиси одамларга энг кўп манфаат келтирувчисидир”, дедилар (Имом Тобароний ривояти).\nДинимиз мўмин-мусулмонларни бир тану бир жон бўлиб, ўзаро бир-бирига ёрдам бериб, манфаат келтириб яшашга тарғиб қилган. Нуъмон ибн Башир розияллоҳу анҳумодан ривоят қилинади. Расулуллоҳ соллаллоҳу алайҳи васаллам: “Мўминларнинг бир-бирларига меҳр-муҳаббат, раҳм-шафқат ва меҳрибонлигининг мисоли худди бир жасад кабики, унинг бирорта аъзоси оғриса, жасаднинг қолган (аъзолар)и унинг учун бедорлик ҳамда иситма ила безовта бўлишади”, дедилар (Муттафақун алайҳ).\nУшбу ҳадисда барча мўмин-мусулмонлар ҳар доим бир бири билан ўзаро меҳр-шафқат ва ёрдамда бўлишлари ҳамда бирор мўмин-мусулмонга етган мусибатга қолган мусулмонлар ҳам мазкур мусибат худди ўзларига етгандек бефарқ бўмаслиги лозим экани баён қилинмоқда.\nДарҳақиқат, динимиз инсонпарвар, яхшилик динидир. Доим инсонларга манфаат етказиш, доимо яхшилик қилишга чорлаган диндир. Аллоҳ таоло Қуръони каримда бундай марҳмат қилган: “Ва эзгу иш қилингиз – шоядки, нажот топсангиз!” (Ҳаж сураси, 77-оят).\nУшбу оятда эзгу иш дейилмоқда. Бу дегани – сиздан зинҳор ёмонлик, фасод содир бўлмасин деганидир. Шунингдек, “шоядки, нажот топсангиз!” сўзи билан эзгу иш қилиш бандаларнинг нажот топишига сабаб экани баён қилинмоқда. Аллоҳ таолонинг “шояд” дейиши аниқ амалга ошадиган нарсани ифодалайди. Яъни, эзгу иш қилган бандалар аниқ нажот қучади, деганидир. Чунки Аллоҳ таоло хоҳлаган нарсалар амалга ошмасдан қолишининг мутлақо эҳтимоли йўқдир!\nДемак, жамиятда биз билан бирга яшаётган барча инсонларга яхшилик, уларни оғирини енгил етсак, орзу интилишларини рўёбга чиқарсак, албатта ажру мукофотлар олар эканмиз. Аллоҳ таоло бандаларини хайрли ишларни қилишга шошилишни буюрган: “Бас, хайрли (савобли) ишларда (бир-бирингиздан) ўзишга ошиқингиз!” (Моида сураси, 48-оят).\nУшбу оятга кўра, инсон ҳамиша яхши амаллар қилишга, яхши ниятда бўлишга шошилиши лозимдир. Доимо яхши ишлар ва яхши ниятлар билан юрган инсоннинг хотимаси ҳам гўзал бўлади. Инсон ҳаёти давомида барча яхши ишларни амалга оширишга имконияти бўлмаслиги мумкин, лекин барча яхши ишларни ният қилишга имкони бордир. Аллоҳ таоло эса унга ниятига яраша савоб бераверади. Чунки Аллоҳ таоло бандалари қилган хайрли амалларнинг бирортасини ҳам зое қилмайди. Зеро, Қуръони каримда бундай марҳамат қилган: “Имон келтирган ва солиҳ амалларни қилган зотлар эса, (билиб қўйсинларки) албатта, Биз яхши амалларни қилган кишининг мукофотини зое қилмасмиз” (Каҳф сураси, 30-оят).\nДарҳақиқат, биз қиладиган амалларимиз ва инсонлар манфаати йўлида қилган холис хизматларимиз учун ниятимизга кўра ажр-савобга эришамиз. Умар ибн Хаттоб розияллоҳу анҳу айтади: “Мен Расулуллоҳ соллаллоҳу алайҳи васалламнинг “Амаллар фақат ниятларга кўрадир”, деяётганларини эшитганман”.\nУшбу ҳадисга кўра, қиладиган хайрли ишларимиз, барча инсонларга қилган яхшиликларимиз Аллоҳ таолонинг ҳузурида мақбул бўлиши ҳамда унга ажр-савоб олишимиз учун ниятимиз тўғри бўлиши лозимлиги маълум бўлади. Ҳар бир хайрли ишни амалга оширишда Аллоҳ таолонинг розилигини кўзласак, ажр-савобга эришамиз. Агар ниятимизда Аллоҳ таолонинг розилиги бўлмаса-да, бирор хайрли ишни амалга оширишга киришсак, гарчи мазкур ишни амалга оширишга эришсак-да, лекин унга бериладиган ажр-савобдан бебаҳра қолиб кетамиз. Шунинг учун ҳар бир амалда ниятнинг ўрни қанчалик муҳим эканини яхши англаб етишимиз лозим бўлади. Масалан: Касб қилишдан мақсад диним касб қилишга буюрган, оиламнинг таъминоти менинг зиммамдаги фарздир, деган ниятда бўлиши ҳам мумкин ёки фақат мол-дунё орттиришни ният қилган бўлиши ҳам мумкин. Ушбу ҳолатларда ниятнинг ўрни жуда ҳам муҳимдир. Аллоҳ таоло буларни ниятига кўра мукофотлайди. Ният ва ихлос агар инсоннинг ҳаёти давомида тўғри қўлланса, ҳаётнинг ҳар бир дақиқаси ибодатга айланади. Динимиз яхши ниятлар ва яхши амаллар динидир. Мусулмон киши яхши ниятли, солиҳ амаллар қилувчи саодатманд инсондир. У нияти орқали ҳаётининг ҳар нафасини, ҳар бир ҳаракатини Аллоҳ учун ибодатга айлантиради. Имонли банда шундайин бахтлики, у динимиз кўрсатмаларини бажара бориб, ниятини уларга мослаб ҳаёт кечирса, унинг оддий турмуши ҳам ибодатга, охиратда ажр-мукофотларга эришиш имкониятига айланади. Расулулллоҳ соллаллоҳу алайҳи васаллам: "Мўминнинг нияти унинг амалидан яхшидир" (Имом Байҳақий ривояти). Умар ибн Хаттоб розияллоҳу анҳу айтдилар: «Аллоҳ таоло фарз этган амалларни адо этиш энг афзал амал бўлади. Аллоҳ таоло ҳаром этганидан қайтиш парҳезкорлик (диёнат)дандир. Бу Аллоҳ таоло ҳузуридаги нарсаларда тўғри, рост ният қилишдир».\nДемак, бизнинг қилаётган амалларимизда ва холислик билан адо этаётган хизматларимизда ихлоснинг аҳамияти жуда ҳам катта экан. Абдуллоҳ ибн Масъуд розияллоҳу анҳу айтадилар: “Сўз амал билан бирга бўлмаса фойда бермайди. Сўз ва амал ҳам ният билан бирга бўлмаса, фойда бермайди. Сўз, амал ва ният ҳам агар суннатга мувофиқ бўлмаса, фойда бермайди”.\nАбу Ҳурайра розияллоҳу анҳудан ривоят қилинади. Набий соллаллоҳу алайҳи васаллам: “Ким бир мўминдан дунё ғам-ташвишларидан бир ғамни кетказса, Аллоҳ ундан Қиёмат куни ғамларидан бир ғамни кетказади. Ким бир қийналган кишига енгиллик қилса, Аллоҳ унга дунё ва охиратда енгиллик қилади. Ким бир мусулмоннинг (айбини) беркитса, Аллоҳ таоло дунё ва охиратда унинг (айбини) беркитади. Банда ўз биродарига ёрдам қилса, Аллоҳ таола унга ёрдам қилади. …”, дедилар (Имом Муслим ривояти).\nАллоҳ таоло барчамизга ҳар бир ҳайрли ишимизда ният ва ихлосимизнинг тўғри бўлишига муваффақ этсин! Юртимизни ва дунё мусулмонларини турли балоларидан ўзи асрасин, дардга чалинганларга Ўзи шифо берсин!\n"Имом Фахриддин ар-Розий" ўрта махсус ислом билим юрти маънавият ишлари\nбўйича мудир муовини.\n347 марта ўқилди\nДругие материалы в этой категории: « Фитна вақтида мўминнинг одоби\tРасулуллоҳ соллаллоҳу алайҳи васалламнинг гўзал кўринишлари »


19:05 / 03.11.2016\nСhadmanx никли Reddit фойдаланувчиси нью-йорклик севгилиси учун ноодатий совға тайёрлади. У Ерга қулаган метеорит бўлагидан мустақил равишда узук тайёрлади. У узукни тайёрлаш жараёнини Imgur фотогалериясига жойлаштирган.\nchadmanx узук тайёрлаш учун 120 грамм оғирликка эга метеорит бўлагини сотиб олган. Аввалига у эҳтиёткорлик билан шакл чиқариб олган, кейин уни четларини олиб чиққан. Шундан сўнг, узукнинг ташқи ва ички сиртини сайқаллаган.\nЭнг асосий муаммо вақт бўлган. Металлни синдириб қўймаслик ва узукнинг ташқи кўринишини бузиб қўймаслик учун у ўта секинлик билан ишлаган. Бундан ташқари, металл жуда “қайсар” чиқиб қолди.\nchadmanx узук ўлчамини ҳисобга олмаган эди, шу боис унда унча катта бўлмаган чандиқ қолди. Лойиҳанинг амалга ошишига икки ой ёки танаффуссиз ишланган деб ҳисобланса, 35-40 соат кетган.\nУзукнинг ташқи кўриниши ингичка қисмлари боис жуда мўрт кўринарди. Унинг қўпол бўлаги эса жуда хавфли бўлиб, қиз бу билан бармоғини жароҳатлаб олиши мумкин эди. Chadmanx узукнинг четларини силлиқлади ва улар ўткирлигини йўқотди. Энди икки севишган биргаликда уни безаш ҳақида бош қотиришадиган бўлди.\nChadmanx’нинг сўзларига кўра, қаллиғига бу совға маъқул бўлган ва у ҳамма кўрсин учун уни доим тақиб юришга аҳд қилган.\nузук Метеорит қаллиқ\n10 фунтга сотиб олинган узук 65700 баробар қимматроққа сотилди\nХитойлик талаба пул сарфламай ўз севгилисига қимматбаҳо узукдан фарқ қилмайдиган ажойиб совға тайёрлади


Калифорниядаги музейдан Биринчи жаҳон уруши замонидаги замбарак ўғрилаб кетилди\n09:54 / 14.05.2016\nАҚШ полицияси Калифорниядаги Ричмонд шаҳрида жойлашган уруш фахрийлари хотираси музейидан Биринчи жаҳон уруши замонидаги замбаракни ўғрилаб кетган жиноятчиларни қидирмоқда. Тегишли хабар 12 май куни маҳаллий полиция департаментининг Facebook’даги саҳифасида маълум қилинди.\nҲуқуқ-тартибот муассасалари маълумотларига кўра, ўғрилик 1 майда содир этилган. Ўғрилар замбаракни кулранг юк машинасига ортишган. Полицияда таъкидланишича, бир тонналик ва узунлиги 150 см лик замбарак музей ҳудудида 1947 йилдан бери сақланиб келинган.\n"Бу мамлакатимиз тарихининг бир қисмини ўғрилашдир, бу мамлакатимиз ва озодлигимиз учун жасурона курашган фахрийларимизни тунашдир", деб айтилди полицияда.\nРичмонд полицияси вакили Феликс Тэннинг айтишича, ўғрилик бир дақиқадан кўп бўлмаган вақт олган ва гувоҳларсиз амалга оширилган. Ҳуқуқ-тартибот муассасалари жиноятчилар замбаракни эритишга жўнатиб, сўнгра уни темир-терсакка топшириб юборади, деб тахмин қилмоқда.\nБиринчи жаҳон уруши 1914-1918 йиллар давомида бўлиб ўтган. Россия Антана таркибида (Франция ва Буюк Британия билан бирга) Тўртлик иттифоқига (Германия, Австрия-Венгрия, Усмон Империяси ва Болгария) қарши кураш олиб борган. Россия ҳокимият тепасига келган большевиклар ташаббуси билан урушдан чиқиб кетган ҳамда Германия билан бир томонлама тинчлик сулҳини имзолаган ва шу тариқа иттифоқдошлари олдидаги мажбуриятларидан воз кечган. Антанта собиқ шўро тутган йўлни қўллаб-қувватламаган. 1917 йилда Антанта томонида АҚШ курашган.


ОНА ТИЛИ — - Ўзбекистон овози газетаси\nОНА ТИЛИ —\nПрезидентимиз «Ўзбекистон мустақилликка эришиш остонасида» китобида она тилини билмайдиган одам ўзининг шажарасини, ўзининг илдизини билмайдиган, келажаги йўқ одам, деган фикрни таъкидлаган эди. Бугун ушбу фикрлар қанчалик ҳаётий эканини даврнинг ўзи кўрсатиб турибди.\nМирзо Улуғбек туманидаги информатика касб-ҳунар коллежида ЎзХДП Тошкент шаҳар кенгаши томонидан ўтказилган давра суҳбатининг мазмун-моҳияти ана шу масалага қаратилди.\nТадбирда ЎзХДП Марказий Кенгаши масъул ходимлари, халқ депутатлари Тошкент шаҳар Кенгашидаги партия гуруҳи аъзолари, «Истиқбол» ёшлар қаноти вакиллари, партия фаоллари, таниқли шоирлар ҳамда «Ўзбекистон овози» газетасининг ижодий ходимлари иштирок этдилар.\n1989 йил 21 октябрда ўзбек тилига давлат тили мақомининг берилиши халқимиз ҳаётида, Ватанимиз тарихида муҳим воқеа бўлганини вақт ўтган сайин теранроқ ва чуқурроқ англаб бормоқдамиз. Тилни асраб-авайлаш, уни бойитиш ва ривожлантириш ҳар бир халқ учун ўзлигини таниши, қадриятлари тикланиши, тараққиётида муҳим ўрин тутади.\nЎзбекистонда бугунги кунда 130 дан зиёд миллат ва элат вакиллари аҳил-иноқ яшаб, мамлакатимиз тараққиёти ва халқимиз фаровонлиги йўлида фидокорона меҳнат қилмоқда. Умумтаълим мактабларида рус, қозоқ, тожик, туркман тиллари ўқитилмоқда.\n— Тил муҳим ижтимоий-сиёсий масала ҳисобланади, — деди «Ўзбекистон овози» ва «Голос Узбекистана» газеталари Бош муҳаррири Сафар Остонов. — Мустабид тузум даврида ўзбек тилига давлат тили мақоми берилиши истиқлол сари ташланган муҳим қадамлардан бири бўлган эди. Шу боис бу воқеанинг халқимиз тақдиридаги тарихий аҳамияти беқиёсдир.\nЎтган даврда она тилимизнинг янада сайқалланиши, бадиийлиги, тарихийлиги, дунё миқёсида аҳамияти ҳамда нуфузини оширишга қаратилган қатор изланишлар, илмий тадқиқотлар олиб борилди. Натижада ўзбек тилининг халқаро миқёсда обрўси ошиб, фаол мулоқот воситасига айланиб бормоқда. Турли даражадаги расмий учрашув ва музокараларда тилимиз кенг қўлланаётгани, хориждаги қатор таълим даргоҳларида, илмий муассасаларда ўзбек тили марказлари ташкил этилиб, уларда она тилимиз чуқур ўрганилаётгани бунинг яққол далилидир.\n— «Давлат тили ҳақида»ги қонун она тилимизнинг бор гўзаллиги ва жозибасини тўла намоён этиши билан бирга, уни илмий асосда ривожлантириш борасида ҳам кенг имкониятлар яратиб берди, — деди ЎзХДП Тошкент шаҳар кенгаши раиси ўринбосари Нилуфар Йўлдошева. — Сиёсий партиялар фаолиятида ҳам она тилимиз қонун-қоидаларига риоя қилиш жуда муҳим. Айниқса, ўтказилаётган тарғибот тадбирларида сиёсатшунослар, нотиқлар тилимиз имкониятларидан тўлиқроқ фойдаланса, айтилмоқчи бўлган фикр одамларга кучлироқ таъсир қилади.\nҲозирда олимлар ва мутахассислар томонидан илм-фан, турли соҳаларга оид энциклопедия ва луғатлар, дарслик ҳамда ўқув қўлланмалари чоп этилмоқда. Айниқса, беш жилдлик «Ўзбек тилининг изоҳли луғати» бу борада амалга оширилаётган ишларнинг энг самарали натижаларидан биридир. Ушбу луғат саксон мингдан зиёд сўз ва сўз бирикмасини, фан, техника, саноат, маданият ва бошқа соҳаларга оид атамаларни, шеваларда қўлланиладиган сўзларни ўз ичига олганлиги билан муҳим манба ҳисобланади.\n— Ҳар қайси халқ ёки миллат маънавиятини унинг тарихи, ўзига хос урф-одат ва анъаналари, тили, маданияти ва қадриятларидан айри ҳолда тасаввур этиб бўлмайди, — деди Мирзо Улуғбек тумани ҳокими ўринбосари, хотин-қизлар қўмитаси раиси Дилдора Абидова. — Истиқлол арафасида ўзбек тилига давлат тили мақомининг берилиши халқимизнинг руҳини кўтариб, келажакка бўлган ишончини мустаҳкамлаган эди.\nТадбирда Шамсиддин Садоий, Нурулло Достон каби шоирлар ўз ижодларидан намуналар ўқиб берди.\nСергели политехника касб-ҳунар коллежида ҳам «Ўзбекистон овози» газетаси ижодий ходимлари иштирокида маънавий-маърифий тадбир ўтказилди.